title: Spearmanin järjestyskorrelaatiokerroin

text: Täytyy muistaa, että Spearmanin järjestyskorrelaatiokerroin, kuten muut korrelaatioanalyysit, käytetään pääasiassa mittaamaan kahden eri muuttujan lineaarisen yhteyden voimakkuutta. Se ei siis kerro selitettävän ja selittävän muuttujien välisestä kausaalisesta yhteydestä.


title: Spearmanin järjestyskorrelaatiokerroin

text: Tilastollisen merkitsevyystason testaamisella pyritään tutkimaan ja mahdollisesti sulkemaan pois sattuman vaikutus kahden muuttujan väliseen riippuvuuteen. Korrelaatiokertoimen p-arvo, eli todennäköisyys havaita vähintään näin poikkeavia testisuureen arvoja nollahypoteesin ollessa totta, voidaan laskea seuraavan testisuureen avulla.


title: Spearmanin järjestyskorrelaatiokerroin

text: missä formula_14 noudattaa Studentin t-jakaumaa vapausastein formula_15.


title: Spearmanin järjestyskorrelaatiokerroin

text:
Olkoon, että halutaan tutkia erään kalalajin massan yhteyttä sen pituuteen, eli korreloiko kalan massa sen pituuteen. Alla olevaan taulukkoon on kerätty satunnaisesti havaintoaineisto, joka koostuu kymmenestä massan ja pituuden muodostamista pareista.
Seuraavaksi tulee järjestää jokaisen sarakkeen tutkimusaineisto pienimmästä luvusta suurimpaan ja antaa jokaiselle vastaava järjestysluku. Sarakkeen formula_7 viereen luodaan uusi sarake formula_6, johon tulee havainnon formula_7 järjestysnumero. Vastaavasti sarakkeen formula_9 havaintojen järjestysnumeroille luodaan sarake formula_8. Mikäli kahden tai useamman aineiston järjestysluku on sama, tällöin niille tulee antaa niiden varaamien järjestyslukujen keskiarvo. Taulukossa nähdään, että formula_7-sarakkeessa luku 90 toistuu kahdesti. Luku 90 on kyseisessä sarakkeessa kolmanneksi pienin luku, mutta koska se toistuu kahdesti, se on varannut sijat 3 ja 4. Tällöin tulee luvulle 90 annetaan järjestysluvuksi järjestyslukujen 3 ja 4 keskiarvo. Samoten luku 100 on toistunut kahdesti. Koska se on varannut sijat 5 ja 6, tulee sen järjestysluvuksi 5.5. Sama tapa on toistettu muiden toistuvien lukujen tapauksessa. Mikäli luku toistuu kolmesti, järjestysluvuksi annetaan tällöin sen kolmen varaaman sijan keskiarvo.


title: Spearmanin järjestyskorrelaatiokerroin

text: Lopuksi täytyy vielä laskea järjestyslukujen erotus formula_11. Luodaan uusi sarake formula_23, johon tulee jokaisen rivin järjestyslukujen erotus, sekä myös sarake formula_24, jossa erotus korotetaan toiseen.


title: Spearmanin järjestyskorrelaatiokerroin

text: Summaamalla sarakkeen formula_24 kaikki alkiot yhteen saadaan,


title: Spearmanin järjestyskorrelaatiokerroin

text: Nyt voidaan laskea Spearmanin järjestyskorrelaatiokerroin,


title: Spearmanin järjestyskorrelaatiokerroin

text: Saatiin siis Spearmanin järjestyskorrelaatiokertoimeksi formula_28. Voidaan sanoa, että tämän kalalajin massan ja pituuden välillä vallitsee voimakas positiivinen korrelaatio, eli pituuden kasvaessa myös massa kasvaa.


title: Spearmanin järjestyskorrelaatiokerroin

text: Testataan seuraavaksi saatua korrelaatiokerrointa 5%:n merkitsevyystasolla. Olkoon nollahypoteesi formula_29, että pituuden ja massan välillä ei ole riippuvuutta. Vaihtoehtoisena hypoteesina formula_30 olkoon, että pituuden ja massan välillä on korrelaatio, oli se sitten positiivinen tai negatiivinen. Tällöin vaihtoehtoinen hypoteesi on kaksisuuntainen. Eli asetelma on


title: Spearmanin järjestyskorrelaatiokerroin

text: Lasketaan testisuure,


title: Spearmanin järjestyskorrelaatiokerroin

text: Testisuure formula_14 noudattaa Studentin t-jakaumaa vapausastein formula_15. Testisuuretta vastaava p-arvo lasketaan jakaumasta formula_36 ja, koska vaihtoehtoinen hypoteesi on kaksisuuntainen, testisuureen arvoa vastaava p-arvo on


title: Spearmanin järjestyskorrelaatiokerroin

text:
Laskettu p-arvo 0.002% on paljon pienempi kuin asetettu 5% ja tällöin nollahypoteesi hylätään ja vaihtoehtoinen hypoteesi jää voimaan.
Spearmanin järjestyskorrelaatiokertoimen merkitsevyyttä voidaan tutkia myös kriittisten arvojen avulla. Esimerkiksi kaksisuuntaisessa testissä merkitsevyystason ollessa 5% ja n=10, korrelaatiokertoimen on oltava vähintään 0.6485 jotta se jäisi voimaan.


title: Spearmanin järjestyskorrelaatiokerroin

text: Spearmanin järjestyskorrelaatiokerroin on Pearsonin korrelaatiokertoimen erityistapaus. Spearmanin järjestyskorrelaatiossa mitattavien muuttujien arvot on korvattu järjestysluvuilla. Spearmanin järjestyskorrelaatio ei reagoi parametrien poikkeamille lineaarisuudesta yhtä voimakkaasti kuin Pearsonin korrelaatiotesti, koska Spearmanin järjestyskorrelaatio mittaa kahden satunnaismuuttujan välistä monotonista riippuvuutta. Pienen hajonnan omaavien muuttujien osalta molemmat korrelaatioanalyysit antavat lähes samanlaiset arvot.


title: Spearmanin järjestyskorrelaatiokerroin

text: Pearsonin korrelaatio perustuu normaalisuusoletukseen, kun taas Spearmanin järjestyskorrelaatio ei, koska se on ei-parametrinen.


title: Spearmanin järjestyskorrelaatiokerroin

text: Eräs toinen ei-parametrinen menetelmä on Kendallin järjestyskorrelaatiokerroin (Kendallin tau). Kun aineiston normaalisuudesta on epävarmuutta, on parempi käyttää Kendallin tai Spearmanin järjestyskorrelaatiokerrointa. Sekä Kendallin että Spearmanin järjestyskorrelaatiokerroin sopivat järjestys-, välimatka- ja suhdeasteikollisille muuttujille.


title: Kiinan siviili-ilmailuhallinto

text: Kiinan siviili-ilmailuhallinto (, , lyh. CAAC), aiemmin Kiinan siviili-ilmailun yleishallinto (, ) on Kiinan kansantasavallan liikenneministeriön alaisuudessa toimiva kansallinen ilmailuviranomainen. Se valvoo siviili-ilmailua ja tutkii lento-onnettomuuksia Kiinassa. Sen päämaja on Dongchengin alueella Pekingissä.


title: Kiinan siviili-ilmailuhallinto

text: CAAC perustettiin 2. marraskuuta 1949, pian Kiinan kansantasavallan perustamisen jälkeen, hallitsemaan maan kaikkea siviili-ilmailua sekä tarjoamaan kaupallisia lentopalveluita (Neuvostoliiton Aeroflotin tapaan). Se toimi aluksi Kansan vapautusarmeijan ilmavoimien alaisuudessa.


title: Kiinan siviili-ilmailuhallinto

text: Vuonna 1963 Kiina teki poikkeuksen marxilaisesta omavaraisuuden periaatteesta ja osti kuusi Vickers Viscountia Yhdistyneestä kuningaskunnasta. Vuonna 1971 CAAC osti neljä Hawker Siddeley Tridentiä Pakistan International Airlinesilta, ja osti saman vuoden elokuussa kuusi Trident 2E:tä suoraan valmistajalta. CAAC teki myös alustavan varauksen kolmesta Concordesta. Presidentti Nixonin vieraillessa vuonna 1972 Kiinassa CAAC tilasi kymmenen Boeing 707 -konetta. Joulukuussa se lainasi ennenkuulumattomasti 40 miljoonaa puntaa lännen pankeilta rahoittaakseen 15 uuden Tridentin hankinnan. Kaukolentonsa CAAC lensi 1970- ja 1980-luvulla Neuvostoliitossa valmistetuilla Iljušin Il-62 -koneilla.


title: Kiinan siviili-ilmailuhallinto

text: Vuonna 1980 CAAC siirrettiin suoraan valtioneuvoston alaisuuteen.


title: Kiinan siviili-ilmailuhallinto

text: CAAC jaettiin vuonna 1987 kuudeksi lentoyhtiöksi, jotka nimettiin toiminta-alueidensa mukaan. Siitä lähtien CAAC on toiminut vain ilmailuviranomaisena. Se liitettiin uuden liikenneministeriön alaisuuteen maaliskuussa 2008.


title: Kiinan siviili-ilmailuhallinto

text: CAAC aloitti kotimaanlennot vuonna 1949. Vuodesta 1962 lähtien se lensi myös ulkomaille, aluksi muihin kommunistisiin maihin, kuten Neuvostoliittoon, Mongoliaan, Pohjois-Koreaan, Burmaan, Bangladeshiin, Pohjois-Vietnamiin ja Kambodžaan. 1980-luvun puolivälissä CAAC lensi kaukolentoja Yhdysvaltoihin, Eurooppaan, Lähi-itään ja Australiaan. Nämä lennot lennettiin pääasiassa Boeingin valmistamilla lentokoneilla, mutta venäläisvalmisteisia koneita käytettiin reiteillä Itä-Eurooppaan.


title: Kiinan siviili-ilmailuhallinto

text: Boeingin asiakastunnus CAAC:lle oli J6. Air China otti sen käyttöönsä ja käytti sitä vuoteen 1999 asti. CAAC:n IATA-tunnus CA oli käytössä vain kansainvälisillä lennoilla.


title: Kiinan siviili-ilmailuhallinto

text: CAAC:n koneiden pyrstöihin oli maalattu Kiinan lippu. Runkoihin oli maalattu valkoiselle pohjalle kaksi sinistä raitaa ja kiinankielinen CAAC-teksti.


title: Kiinan siviili-ilmailuhallinto

text:
Vuonna 1987 CAAC:n toiminta jakautui kuudelle eri lentoyhtiölle, jotka nimettiin toiminta-alueidensa ja solmukohtiensa maantieteellisen sijainnin mukaan:CAAC:n laivastoon kuuluivat vuonna 1987 seuraavat konetyypit:
Poistettiin käytöstä ennen vuotta 1987 (poistamisvuosi sulkeissa):


title: CAAC:n lento 3303

text: CAAC:n lento 3303 oli CAAC:n lento Kantonista Guiliniin. 26. huhtikuuta 1982 lentoa operoinut Hawker Siddeley Trident 2E (rekisteritunnus B-266) törmäsi vuoreen lähellä Yangshuoa. Lennolla oli 104 matkustajaa ja kahdeksan miehistön jäsentä, jotka kaikki saivat surmansa törmäyksessä ja sitä seuranneessa tulipalossa. Tapahtumahetkellä satoi kaatamalla.


title: CAAC:n lento 3303

text: Onnettomuus oli tapahtuma-aikanaan Kiinan pahin lento-onnettomuus, ja on edelleen kolmanneksi eniten kuolonuhreja vaatinut Kiinassa tapahtunut onnettomuus.


title: Yuan Hua

text: Yuan Hua (, s. 16. huhtikuuta 1974 Liaoyang, Liaoning) on kiinalainen judon olympiavoittaja ja maailmanmestari.


title: Yuan Hua

text: Yuan voitti Sydneyn olympialaisissa 2000 kultaa yli 78 kg:n sarjassa kukistettuaan loppuottelussa tuomariäänestyksellä kuubalaisen Daima Beltránin. Hän voitti samassa painoluokassa maailmanmestaruuden Münchenissä 2001 ja sai MM-hopeaa Birminghamissa 1999. Avoimessa luokassa hän saavutti MM-pronssia Pariisissa 1997. Joukkuekilpailun maailmanmestaruuden hän voitti Pekingissä 2007. Hän voitti nuorten maailmanmestaruuden yli 72-kiloisissa 1992.


title: Yuan Hua

text: Yuan voitti Bangkokin Aasian kisoissa 1998 kultaa yli 78 kg:n sarjassa. Aasian-mestaruuskilpailuissa hän saavutti kultaa yli 72-kiloisissa ja avoimessa luokassa 1996 sekä kultaa avoimessa luokassa ja pronssia yli 78 kg:n painoluokassa 2007. Etelä-Aasian kisoissa hän voitti kultaa avoimessa luokassa 1997 ja yli 78-kiloisissa 2001.


title: Yuan Hua

text: Universiadeissa Yuan saavutti kultaa yli 78 kg:n sarjassa 1999 ja 2001 sekä pronssia avoimessa luokassa 1999. Hän voitti sotilaiden maailmanmestaruuden yli 78-kiloisissa ja avoimessa luokassa 1998. Hän voitti urallaan neljä maailmancupin kilpailua ja sijoittui kaksi kertaa kolmanneksi.


title: Tang Lin

text: Tang Lin (, s. 7. toukokuuta 1976 Neijiang, Sichuan) on kiinalainen judon olympiavoittaja.


title: Tang Lin

text: Tang voitti Sydneyn olympialaisissa 2000 kultaa alle 78 kg:n sarjassa kukistettuaan loppuottelussa tuomariäänestyksellä ranskalaisen Céline Lebrunin. Hän voitti samassa painoluokassa kultaa Aasian kisoissa Bangkokissa 1998. Hän sai alle 72-kiloisissa hopeaa Aasian-mestaruuskilpailuissa 1996.


title: Tang Lin

text: Tang saavutti Etelä-Aasian kisoissa pronssia alle 72 kg:n painoluokassa 1997. Maailmancupissa hän sijoittui kerran toiseksi ja kaksi kertaa kolmanneksi.


title: Taipalsaaren kirkko

text: Taipalsaaren kirkko on Taipalsaarella sijaitseva Eskil Colleniuksen alun perin 1754 rakentama tasavartinen ristikirkko, jota laajennettiin ja muutettiin 1845-1847 Intendentinkonttorissa tehtyjen piirustusten mukaisesti.


title: Taipalsaaren kirkko

text: Tasavartisessa empiretyyliä edustavassa ristikirkossa on kulmaulokkeiden avulla muodostettu kuutiomainen ristikeskusta, jonka päällä on karniisimaisesti kaartuva kupoli monisärmäisine lyhtyineen. Sakaroissa on profiloidut päätykolmiot ja tympanonit, ikkunoissa kaaripäätteinen kehystys ja räystäiden alla leveä friisi. Sisäkatteena sakaroissa on tasakatto, keskustassa pylväiden varassa oleva kaulallinen kupu. Istumapaikkoja kirkossa on 800. Kirkon 18-äänikertaiset urut on valmistanut Kangasalan urkutehdas 1977. Alttarilla on kehystetty metalliristi, "crux nuda". Kirkossa oli aiemmin alttaritaulu, mutta se siirrettiin 1890-luvulla luvulla Viipurin lääninmuseoon eikä sen myöhemmästä kohtalosta ole tietoa. Nykyään alttaritaulun paikalla on kultainen risti ja teksti ”Katso, Jumalan karitsa”. Kirkkoa on korjattu 1904-1906 ja 1976. 1900-luvun alun korjauksessa, jonka suunnittelivat arkkitehdit Sigismund von Nandelstadh ja Karl Hård af Segerstad, kirkko laudoitettiin sisältä ja ulkoa. Alttariseinän ikonostaasimainen sommitelma ja alttaritaulun paikalla oleva risti lienevät samalta ajalta..


title: Taipalsaaren kirkko

text: Kirkon erillinen kellotapuli rakennettiin 1754, sitä on korjattu 1848 ja 1905, kellot ovat vuosilta 1581 ja 1759. Kirkon ehtoollismalja on vuodelta 1752. Vanha messukasukka konservoitiin 1986 ja on esillä kirkossa. Sen lahjoitti seurakunnalle 1665 Anna Bertilsdotter Ruut. Taiteilija Karoliina Kupias suunnitteli uusimman messukasukan, stolan ja kirkkotekstiilit vuodeksi 2004, jolloin vietettiin kirkon 250-vuotisjuhlaa.


title: Kiinan jääpallomaajoukkue

text: Kiinan jääpallomaajoukkue edustaa Kiinan kansantasavaltaa kansainvälisissä jääpallokilpailuissa. Kiina osallistui ensimmäistä kertaa jääpallon MM-kilpailuihin vuonna 2015. Ensimmäisissä MM-kilpailuissaan se jätti taakseen Somalian joukkueen, ja sijoittui näin MM-kilpailujen B-ryhmässä näin viimeistä edelliseksi. Vuoden 2018 kotikisoissaan Kiina sijoittui B-sarjassa neljänneksi.


title: Sun Fuming

text: Sun Fuming (, s. 14. huhtikuuta 1974 Tieling, Liaoning) on kiinalainen judon olympiavoittaja ja maailmanmestari.


title: Sun Fuming

text: Sun voitti Atlantan olympialaisissa 1996 kultaa yli 72 kg:n painoluokassa kukistettuaan loppuottelussa kuubalaisen Estela Rodríguezin "yuko"n arvoisella suorituksella. Ateenan olympialaisissa 2004 hän sai pronssia yli 78 kg:n sarjassa. Hän voitti maailmanmestaruuden yli 78 kg:n painoluokassa Osakassa 2003. Hän sai MM-hopeaa avoimessa luokassa Chibassa 1995 sekä MM-pronssia yli 72-kiloisissa Pariisissa 1997 ja joukkuekilpailussa Minskissä 1998.


title: Sun Fuming

text: Sun voitti Busanin Aasian kisoissa 2002 kultaa yli 78 kg:n painoluokassa. Hän voitti Aasian-mestaruuden avoimessa luokassa 2000. Hän voitti kultaa Etelä-Aasian kisoissa 1997 yli 72 kg:n sarjassa ja Itä-Aasian kisoissa 2001 avoimessa luokassa. Hän sai pronssia universiadien avoimessa luokassa 1995. Maailmancupissa hän voitti kaksi kilpailua, sijoittui kerran toiseksi ja kerran kolmanneksi.


title: Zhuang Xiaoyan

text: Zhuang Xiaoyan (, s. 4. toukokuuta 1969 Shenyang, Liaoning) on kiinalainen judon olympiavoittaja ja maailmanmestari.


title: Zhuang Xiaoyan

text: Zhuang voitti olympiakultaa yli 72 kg:n painoluokassa Barcelonassa 1992 kukistettuaan loppuottelussa kuubalaisen Estela Rodríguezin "ippon"in arvoisella "kami-shiho-gatame"-heitolla ajassa 2.42. Zhuang voitti maailmanmestaruuden avoimessa luokassa Barcelonassa 1991 kukistettuaan tuolloinkin Rodríguezin loppuottelussa. Zhuang saavutti kultaa Aasian kisojen avoimessa luokassa Pekingissä 1990.


title: Teerijärven kirkko

text: Teerijärven kirkko () on Kruunupyyn Teerijärvellä sijaitseva Matti Hongan 1774 rakentama tasavartinen sisäviisteinen puinen ristikirkko, jota Jaakko Kuorikoski uudisti perusteellisesti 1877. Myöhäistä klassismia edustavassa kirkossa on kahdeksankulmainen, päädyllinen keskuskuutio ja sen yläpuolella kupukattoinen lyhty. Sisäkatteena on puuholvaus. Kirkon pinta-ala on 418 neliötä ja istumapaikkoja siellä on noin 600 hengelle. Kirkon 25-äänikertaiset urut on valmistanut E. F. Walcker & Co. 1941, urkujen julkisivu on Petter Lybeckin uruista vuodelta 1881. Neliosaisen alttaritaulun osan "Jeesus ristillä" maalasi Lars Gallenius 1746 ja osat "Paratiisi", "Kristuksen syntymä" ja "Pyhä ehtoollinen" Johan Backman 1777. Tosin Pedersören seurakunnan kotisivujen mukaan taulut olisi maalannut Erik Westzynthius nuorempi.


title: Teerijärven kirkko

text: Kirkon kellotapuli rakennettiin 1701 ja siirrettiin paikalleen kirkon rakentamisen yhteydessä, sen nykyinen ulkoasu on pääpiirteissään vuodelta 1852. Kellot ovat vuosilta 1815, 1897 ja 1911.


title: Xu Lili

text: Xu Lili (, s. 18. helmikuuta 1988 Binzhou, Shandong) on kiinalainen judon olympiamitalisti.


title: Xu Lili

text: Xu saavutti olympiahopeaa alle 63 kg:n painoluokassa Lontoossa 2012 hävittyään loppuottelussa slovenialaiselle Urška Žolnirille. Hän voitti joukkuekilpailun maailmanmestaruuden Pekingissä 2007. Hän voitti Aasian-mestaruuden alle 63-kiloisissa 2011 ja 2013. Hän sai Itä-Aasian mestaruuskilpailuissa pronssia samassa painoluokassa 2008.


title: Xu Lili

text: Xu on saavuttanut Masters/Grand Slam/Grand Prix -kilpailuissa yhden turnausvoiton, yhden kakkossijan ja neljä kolmossijaa. Maailmancupeissa ja Continental Open -kilpailuissa hänellä on kolme voittoa, yksi kakkossija ja yksi kolmossija.


title: Singaporen kiinalaiset

text: Singaporen kiinalaiset ovat etniseltä taustaltaan kiinalaisia Singaporen kansalaisia. Singaporen kiinalaiset muodostavat Singaporen väestöstä kolme neljännestä, mikä tekee heistä maan suurimman väestönosan. Maan merkittävät etniset vähemmistöt ovat malaijit ja intialaiset.


title: Singaporen kiinalaiset

text: Brittiläiset perustivat Thomas Stamford Rafflesin johdolla Singaporeen kauppatukikohtansa 1800-luvun alussa. Singaporesta tehtiin vapaasatama ja se sijaitsi keskeisellä paikalla Kiinan ja Intian välisellä kauppareitillä. Se houkutteli Singaporeen kauppiaita brittiläisestä Malaijasta ja Kiinasta. 1870-luvulla Singaporessa asui jo lähes satatuhatta ihmistä. Heistä 75% oli kiinasta tulleita siirtolaisia, jotka toimivat kauppiaina, sekä gambiirin ja pippurin kasvattajina. 1800-luvun loppupuoliskolla muuttoliike Singaporeen kiihtyi ja maahan muutti yhä enemmän kiinalaisväestöä Kiinan eteläisistä maakunnista. Muuttoliike vääristi luonnollista etnistä koostumusta, Malakan niemimaalle oli muuttanut aiemminkin kiinalaisia, mutta Brittiläisen siirtomaavallan aikana alueelle muutti kiinalaisia tuhansittain brittien houkutellessa siirtomaihinsa työvoimaa Kiinasta. Kiinalaisen väestönosan haltuun siirtyi myös maan talous.


title: Singaporen kiinalaiset

text: Toisen maailmansodan jälkeen Iso-Britannian siirtomaavallan aika Malakan niemimaalla tuli päätökseensä, ja brittihallinto myönsi itsenäisyyden Malaijalle vuonna 1957. Kiinalaisenemmistöinen Singapore jäi vielä brittivallan alle. Malaijan pääministeri Tunku Abdul Rahman ehdotti Singaporen, Malaijan ja Borneon saaren brittialueiden valtioliittoa vuonna 1961. Vuonna 1963 alueista muodostettiin Malesian liittovaltio. Valtioliitto jäi lyhytaikaiseksi, sillä kiinalaisenemmistöisen Singaporen ja malaijienemmistöisen Malesian mantereella sijaitsevan osan eturistiriidat olivat suuret. Malesian puolella pelättiin Singaporen pääministerin Lee Kuan Yewn ja hänen johtamansa PAP -puolueen suuren suosion leviämistä Malesian puolelle, ja Singaporessa varakkaampi kiinalaisväestö ei ollut valmis hyväksymään verovarojen virtaamista Malesian köyhimmille alueille. Ristiriidat johtivat lopulta siihen, että Singapore erotettiin liittovaltiosta vuonna 1965, jolloin maa samalla itsenäistyi.


title: Singaporen kiinalaiset

text: Singaporen kiinalaisväestö on uskonnoltaan suurimmaksi osaksi buddhalaisia ja taolaisia. Myös kristinusko on heidän vähemmistöuskontonaan. Singaporen malaijit ovat taas suurimmaksi osaksi muslimeja.


title: Singaporen kiinalaiset

text: Kieleltään Singaporen kiinalaiset eivät muodosta yhtenäistä ryhmää, sillä maassa puhutaan useita kiinan kielen murteita. Speak Mandarin -kampanja on kannustanut maan kiinalaisia käyttämään yhteisenä kielenä mandariinikiinaa.


title: Vuontisjärvi (järvi, Vuontisjärvi)

text: Vuontisjärvi () on 92,5 hehtaarin laajuinen järvi Enontekiön Vuontisjärven kylässä. Vuontisjärvi kuuluu Kemijoen vesistöön. Järven vedenpinnan korkeus 304,6 metriä merenpinnan yläpuolella.


title: Vuontisjärvi (järvi, Vuontisjärvi)

text: Järveen laskee muun muassa Pöyrisjoki. Vuontisjärven laskujoki on Vuontisjoki, jota pitkin järven vedet virtaavat Ounasjokeen.


title: Vuontisjärvi (järvi, Vuontisjärvi)

text: Vielä kevääseen 1861 asti Vuontisjärven vedet laskivat pitkin uomaa, joka on nykynimeltään Vanhajoki. Tuolloin tapahtui Rovan Nikun järvenlasku, jota Enontekijön kalastusalue kuvaa merkittävämmäksi ihmisen aiheuttamaksi paikalliseen kalalajistoon vaikuttaneeksi tapahtumaksi ennen Isohaaran voimalaitoksen rakentamista (joka katkaisi vaelluskalan nousun Kemijokeen). Järvenlaskun seurauksena Vuontisjärven vedet hakivat itselleen uuden lasku-uoman ja vanha joki jäi noin neljän kilometrin matkalta virattomaksi.


title: Vuontisjärvi (järvi, Vuontisjärvi)

text: Rovan Niku eli Niilo Uollonpoika Keskitalo oli vuontisjärveläinen talonpoika, vanhan ja suuren tilan omistaja, jolla oli paljon karjaa. Karja tarvitsee heinää ja sitä kerätiin tulvaniityiltä. Niku päätti tehdä heinäsadon suurentamiseksi keinotekoisen tulvaniityn Kurkkiojänkään. Hän suunnitteli johtavansa Vuontisjärvestä vettä niitylle ja sen toteuttaakseen kaivoi kasteluojaa järvestä useana vuonna. Keväällä 1861 Vuontisjärven pinta nousi sulamisvesien myötä tavallista korkeammalle. Niku päätti että nyt on loppukirin aika ja jatkoi renkinsä kanssa vimmatusti kaivamista. Niku ja renki saivat lopulta ojan kaivettua ja niitylle alkoi tulla hiljakseen vettä. Ojankaivajat aikoivat tyytyväisinä pitää tauon, joka kuitenkin keskeytyi alkuunsa, kun vettä alkoikin tulla yhä enemmän ja enemmän. Järven vedet syöksyivät Nikun kaivamaa ojaa pitkin niitylle ja siitä eteenpäin Markkajokeen, suurensivat väylää ja veivät mukanaan soraa, puita ja latojakin. Kerrotaan, että meteli olisi kuulunut kylälle ja Hettaan asti. Kun veden virtaus asettui, Vuontisjärvi oli tehnyt itselleen uuden laskujoen ja järven pinta oli alentunut kuutisen metriä. Kylällä järven rannalla olleet talot olivat nyt kaukana rannasta, tärkeän järven kalakanta oli menetetty ja Ounasjoessa oli soraa ja rojua Rovaniemelle asti. Vesi säilyi sameana kolme vuotta eikä siihen noussut kalaa. Rovan Niku sai kyläläisten ja Ounasjoki- ja Kemijokivarren ihmisten vihat päälleen, tappouhkauksia ja joutui pilkanteon kohteeksi.


title: Xu Yan

text: Xu Yan (, s. 4. marraskuuta 1981 Peking) on kiinalainen judon olympiamitalisti.


title: Xu Yan

text: Xu saavutti Pekingin olympialaisissa 2008 pronssia alle 57 kg:n sarjassa. Joukkuekilpailussa hän voitti maailmanmestaruuden 2007 sekä sai MM-pronssia 2002 ja 2006. Hän sijoittui Osakan MM-kilpailuissa 2003 alle 57 kg :n sarjassa seitsemänneksi. Hän voitti samassa painoluokassa kultaa Aasian kisoissa Dohassa 2006 ja sai hopeaa Aasian-mestaruuskilpailuissa 2007.


title: Xu Yan

text: Xu voitti opiskelijoiden maailmanmestaruuden alle 57-kiloisissa 2002. Hän sijoittui maailmancupin kilpailuissa kerran toiseksi ja kerran kolmanneksi.


title: Ilpo Mansnerus

text: Ilpo Kaarlo Severi Mansnerus (s. 30. tammikuuta 1943 Savonlinna) on suomalainen huilutaiteilija ja orkesterinjohtaja. Hän on ollut Sibelius-Akatemian huilusoiton lehtori 1968–1977 ja myöhemminkin, Kansallisoopperan musiikkijohtaja 1976 alkaen. Hän levyttänyt musiikkia soolohuilulle ja säveltänyt näyttämömusiikkia.


title: Lewinski

text: Lewinski, Lewinsky viittaavat seuraaviin henkilöihin:


title: Parksosaurus

text: Parksosaurus oli aiemmin "Hypsilophodontidae"-heimoon luokiteltu dinosaurusten suku, joka eli liitukaudella noin 73-66 miljoonaa vuotta sitten. Se eli samoihin aikoihin joidenkin heimoihin "Hadrosauridae" ja "Ceratopsia" kuuluvien dinosaurusten kanssa. Se oli 2,5 metriä pitkä kasvissyöjä. Sitä esiintyi Pohjois-Amerikassa. 1900-luvun alussa "Parksosaurus" sijoitettiin aluksi sukuun "Thescelosaurus", mutta sittemmin se määriteltiin omaksi suvuksi.


title: Aleksandr Volkov (jääpalloilija)

text: Aleksandr Nikolajevitš Volkov (, s. 4. helmikuuta 1953 Obuhovo, Moskovan alue, Neuvostoliitto) on entinen venäläinen jääpalloilija, pelipaikaltaan puolustaja.


title: Aleksandr Volkov (jääpalloilija)

text: Volkov aloitti uransa Obuhovon joukkueessa, mutta Moskovan Filin valmentaja entinen pelaajasuuruus Mihail Osintsev kutsui hänet Moskovan Filin riveihin syksyllä 1971. Volkov pelasi Filissä vain kauden, jonka jälkeen alkoi hänen pitkä pelaajauransa Kauko-Idän Habarovskissa paikallisen huippujääpallojoukkueen SKA-Habarovskin riveissä. Seura kohosi 1980-luvulla Neuvostoliiton eliittiseuraksi, ja näin Volkov oli saavuttamassa seuran riveissä kolmea hopeaa ja viittä pronssia Neuvostoliiton pääsarjassa. Hänen uransa Habarovskissa jatkui aina 2000-luvun alkuun. Näin Volkov saavutti siihen eniten Beuvostoliiton ja Venäjänä pääsarjassa pelanneena pelaajana - 492 Neuvostoliiton pääsarjapeliä ja 17 maalia sekä 184 Venäjän pääsarjapeliä ja 1 maali eli kaiken kaikkiaan 28 pääsarjakaudella 676 peliä ja 18 maalia.


title: Aleksandr Volkov (jääpalloilija)

text: Volkov menetti otteluennätyksensä joulukuussa 2012, jolloin venäläis-kazakstanilainen Juri Loginov ohitti hänen ennätyksensä.


title: Aleksandr Volkov (jääpalloilija)

text: Aleksandr Volkov pelasi Neuvostoliiton huipulla kaudella 1982-1983, jolloin hänet valittiin maajoukkueeseen ja MM-kisoihin. Niissä hän saavutti Neuvostoliiton joukkueessa hopeaa.


title: Aleksandr Volkov (jääpalloilija)

text: Uransa jälkeen hän toimi 2000-luvulla SKA-Neftjanik-2:n valmennus- ja joukkueenjohtotehtävissä.


title: Aleksandr Volkov (jääpalloilija)

text: Seurajoukkueissa


title: Aleksandr Volkov (jääpalloilija)

text: Maajoukkueessa


title: Moodi (tilastotiede)

text: Moodi ("Mo") eli tyyppiarvo on havaintoaineiston useimmin esiintyvä arvo tai luokitellun aineiston luokkakeskus, jolla on suurin frekvenssi eli esiintymistiheys.


title: Moodi (tilastotiede)

text: Moodi on aritmeettisen keskiarvon ja mediaanin ohella keskiluku, jolla ilmaistaan tietoa satunnaismuuttujasta tai populaatiosta. Kvalitatiivista muuttujaa kuvatessa moodi on keskiluvuista käyttökelpoisin, koska luvuilla ei ole järjestystä eikä määrätyn arvon voida sanoa olevan toiseen verrattuna enempää "keskellä". Kvantitatiivisessa aineistossa moodi kuvaa aineistoa parhaiten, jos jakauma ei ole kovin epäsäännöllinen.


title: Moodi (tilastotiede)

text: Kommuunissa asuu 6 henkilöä: 4 naista ja 2 miestä. Muuttuja "sukupuoli" jakaantuu arvoihin "nainen" (frekvenssi 4) ja "mies" (frekvenssi 2). Arvot "mies" ja "nainen" eivät ole lukuja, minkä vuoksi keskiarvon laskeminen ei ole mahdollista. Niillä ei ole määrättyä järjestystä, eikä näin ollen myöskään mediaania. Aineiston ainoa mielekäs keskiluku on moodi, joka kuvaa aineiston dominoivaa arvoa. Moodi on "nainen".


title: Moodi (tilastotiede)

text:
Luokitellun aineiston tapauksessa moodi kuvaa frekvenssiltään suurinta luokkaa. Tasavälisellä luokituksella frekvenssijakauman moodi on siinä luokassa, jota vastaava frekvenssi on suurin tai sitä vastaava histogrammi saavuttaa maksiminsa. Vastaavasti, kun luokitus ei ole
tasavälinen, ei myöskään jakauman moodi välttämättä ole suurimman frekvenssin luokassa.


title: Moodi (tilastotiede)

text: Luokittelemattomassa aineistossa moodi on sen muuttujan arvo, jonka frekvenssi on suurin . Havaintoarvojen jakauman ollessa symmetrinen ja yksihuippuinen, havaintoarvojen keskiluvut moodi, mediaani ja aritmeettinen keskiarvo ovat identtiset . Kahden identtisen huippuarvon esiintyessä kyseessä on kaksihuippuinen (bimodal) aineisto ja molemmat arvot ovat aineiston moodeja. Useamman kuin kahden arvon esiintyessä korkeimmalla tiheydellä kutsutaan havaintoaineistoa monihuippuiseksi (multimodal). Aineistolla ei sanota olevan moodia, jos yksikään arvo ei toistu.


title: Moodi (tilastotiede)

text: Aritmeettisen keskiarvon "M", mediaanin "Me" ja moodin "Mo" asettuminen vinossa, jatkuvan muuttujan frekvenssijakaumassa.


title: Moodi (tilastotiede)

text: (i) "Vasemmalle vinoilla jakaumilla"


title: Moodi (tilastotiede)

text: (ii) "Symmetrisillä jakaumilla"


title: Moodi (tilastotiede)

text: (iii) "Oikealle vinoilla jakaumilla"


title: E. O. Mansukoski

text: Erkki Olavi Mansukoski (20. tammikuuta 1928 Jämijärvi – 30. elokuuta 2008 Helsinki) oli ekonomi, kauppaneuvos (1979) ja vuorineuvos (1982). Hän oli Kesko Oyj:n pääjohtaja 1983–1988. Hän työskenteli Keskon palveluksessa eri tehtävissä 40 vuotta, ennen pääjohtajakauttaan varapääjohtajana 1980–1983


title: Kansan vapautusarmeijan ilmavoimat

text: Kansan vapautusarmeijan ilmavoimat (", Zhōngguó Rénmín Jiěfàngjūn Kōngjūn") on yksi Kiinan kansantasavallan kansan vapautusarmeijan neljästä puolustushaarasta. Muut kolme puolustushaaraa ovat maavoimat, laivasto, sekä strategiset ohjusjoukot.


title: Kansan vapautusarmeijan ilmavoimat

text: Kansan vapautusarmeijan ilmavoimat perustetiin virallisesti 11. marraskuuta 1949. Ilmavoimien vahvuus on noin 398 000 henkilöä, mikä tekee niistä suurimmat ilmavoimat Aasiassa.


title: Kansan vapautusarmeijan ilmavoimat

text: Kiinan kansanvapautusarmeijan laivastolla on myös erilliset laivaston ilmavoimat (Kiinan kansanvapautusarmeijan laivaston ilmavoimat).


title: Kansan vapautusarmeijan ilmavoimat

text: Kansan vapautusarmeijan ilmavoimat perustettiin 11. marraskuuta 1949 ja sen ensimmäisinä ilma-aluksina toimivat kansallismielisiltä ja Japanilta vallatut lentokoneet. Samaan tapaan kuin kansan vapautusarmeija merivoimien komentajilla, uusien ilmavoimien päälystöllä oli kokemusta vain maasodasta. Vuonna 1957 ilmavoimiin liitettiin ennen itsenäiset kansan vapautusarmeijan ilmatorjuntajoukot. Vaikka ilmavoimat olivat periaatteessa itsenäinen puolustushaara, käytännössä ne olivat alisteisia maavoimille aina kylmän sodan loppuun saakka.


title: Kansan vapautusarmeijan ilmavoimat

text: Kommunistien voitettua Kiinan sisällissodan kansallismieliset olivat vetäytyneet Taiwaniin ja hallitsivat joitakin Taiwaninsalmen saaria. Toisen Taiwaninsalmen kriisin aikaan kansan vapautusarmeijan ilmavoimat ottivat yhteen Kiinan tasavallan ilmavoimien kanssa seitsemän kertaa. Ennen kriisiä tasavallan ilmavoimien koneiden oli ollut mahdollista lentää Kiinan mantereen yläpuolella aina Tianjiniin saakka. Kriisin myötä kansan vapautusarmeijan ilmavoimien osia sijoitettiin Taiwania vastapäätä, mikä rajoitti kansallismielisten ylilentoja. Kansallismieliset tekivät kuitenkin vielä tiedustelulentoja amerikkalaisilla U-2 lentokoneilla, joista viisi ammuttiin alas ennen kuin ohjelma lakkautettiin vuonna 1967.


title: Kansan vapautusarmeijan ilmavoimat

text: Vuoden 1949 jälkeen ilmavoimien kokoa on pienennetty kuusi kertaa vuosina 1960, 1970, 1975, 1985, 1992 ja 2003. Vähennykset ovat olleet osa koko kansanvapautusarmeijaa koskevista vähennyksistä, joilla pyritään luomaan ammattimaisemmat asevoimat.


title: Kansan vapautusarmeijan ilmavoimat

text: Kansan vapautusarmeijan ilmavoimat on organisoinut johtonsa seitsemän sotilasalueen ilmavoimien kautta. Näitä ovat Shenyang, Peking, Lanzhou, Jinan, Nanjing, Kanton ja Chengdu.


title: Kansan vapautusarmeijan ilmavoimat

text: Kaluston osalta Kiinalla on ollut ongelmia tuottaa kotimaisia ilma-alus malleja. Se onkin ollut pitkälti riippuvainen venäläisistä lentokoneista ja lentokoneiden osista.


title: Kansan vapautusarmeijan ilmavoimat

text: Varsinaisen lentokaluston lisäksi ilmavoimien vastuulla on ilmatorjuntatykistö ja ilmatorjuntaohjukset. Ilmavoimiin kuuluu myös kolme laskuvarjodivisioona.


title: Probactrosaurus

text: " Probactrosaurus "oli "Ornithopoda"-osalahkoon kuulunut dinosaurusten suku, joka eli liitukauden alussa noin 110-100 miljoonaa vuotta sitten.


title: Probactrosaurus

text: Siihen kuulunut laji oli "P. gobiensis". Se oli noin 4-6 metriä pitkä, korkeutta sillä oli 2,6 metriä ja paino oli noin 900 kiloa.


title: Probactrosaurus

text: "Probactrosaurus" oli kasvissyöjä. Se pureskeli kasveja niiden hampaattomalla nokalla. Kuitenkin sillä oli hampaita leuan takaosassa.


title: Probactrosaurus

text: "Probactorosaurus" söi havupuita ja saniaisia.


title: Probactrosaurus

text: Se asui nykyisen Aasian alueella. Sen fossiileja on löydetty muun muassa. Sisä-Mongoliasta (Kiina) ja Gansuista (Kiina).


title: Probactrosaurus

text: Sen nimesi Rozhdestvensky.


title: Probactrosaurus

text: Nimi "Probactrosaurus" tarkoittaa "Before Bactrosaurus" eli suomeksi "Ennen Bactrosaurusta".


title: Manutius

text: Manutius oli italialainen kirjanpainajasuku, jonka tunnettuja jäsenä ovat:


title: Sakari Marila

text:
Matti Sakari Marila (s. 27. elokuuta 1945 Ilmajoki ) on suomalainen taidemaalari ja professori emeritus.
Marila opiskeli vuosina 1967- 70 Suomen Taideakatemian koulussa ja vuosina 1970 - 71 Accademia di belle arti di Firenze:ssä. Hän piti debyyttinäyttelynsä Jyväskylässä 1971. Taiteellisen tuotantonsa rinnalla Marila toimi pitkään opetus- ja hallinnollisissa tehtävissä Taideteollisessa korkeakoulussa, jossa hän aloitti opettajana vuonna 1972 ja jatkoi siellä uraansa 37 vuotta. Vuodesta 1997 alkaen Marila toimi professorin virassa, josta hän eläköityi vuonna 2011.


title: Sakari Marila

text:
Marila tunnetaan hehkuvien värien käyttäjänä. Uusimpressionistisista guassimaalauksista aloittanut taiteilija siirtyi myöhemmin sekatekniikkaan. Hänen maalauksensa ovat olleet kirkassävyisiä, ja sivellin ja piirrostekniikka on nopea ja tyylittelevä. 2000-luvulla hänen värinsä ovat lämpimiä ja ilmaisu lähenee abstraktia.
Marila on tehnyt myös lasimaalauksia, kuten Valtioneuvoston lisärakennuksen 16 neliön lasimaalauksen "Karkelot" (1982).


title: Maristiveljet

text: Maristiveljet ("Institutum Fratrum Maristarum a Scholis, F. M. S.") on katolinen sääntökunta, jonka on perustanut Marcellin Champagnat (1789–1840) vuonna 1817 Lavallassa. Sen tehtäviin kuuluu kristillisen koulukasvatuksen antaminen nuorisolle. Vuonna 1981 siihen kuului 6 843 jäsentä.


title: Mate Trojanović

text: Mate Trojanović (, 20. toukokuuta 1930 Metković, Jugoslavian kuningaskunta – 27. maaliskuuta 2015 Maribor, Slovenia) oli Jugoslaviaa edustanut soutaja ja olympiavoittaja.


title: Mate Trojanović

text: Trojanović kuului Jugoslavian olympiakultaa voittaneeseen perämiehettömän nelosen miehistöön Helsingin kesäolympialaisissa 1952.


title: Mate Trojanović

text: Trojanović kuoli 84-vuotiaana Slovenian Mariborissa 27. maaliskuuta 2015.


title: Arnošt Klimčík

text: Arnošt Klimčík (24. heinäkuuta 1945 Karviná – 21. maaliskuuta 2015) oli tšekkoslovakialainen käsipalloilija, olympiamitalisti ja maailmanmestari.


title: Arnošt Klimčík

text: Klimčík kuului Tšekkoslovakian olympiahopeaa saavuttaneeseen joukkueeseen Münchenissä 1972. Vuonna 1967 hän voitti maailmanmestaruuden.


title: Arnošt Klimčík

text: Klimčík kuoli pitkän ja vakavan sairastamisen jälkeen 69-vuotiaana 21. maaliskuuta 2015.


title: Ristiinnaulittu Kaaos

text: Ristiinnaulittu Kaaos on keväällä 1984 ilmestynyt hardcore-yhtye Kaaoksen ensimmäinen studioalbumi. Yhtye oli aikaisemmin julkaissut kaksi EP-levyä vuosina 1981–1982 ja sen kappaleita oli ilmestynyt myös muutamilla kokoelmilla.


title: Ristiinnaulittu Kaaos

text: Albumi on julkaistu uudelleen kahdesti. Barabbas Recordsin oma uudelleenjulkaisu ilmestyi 1991 ja amerikkalaisen Havoc Recordsin vuonna 2003. Jälkimmäisessä on mukana kolme bonuskappaletta, jotka on äänitetty marraskuussa 1983 ja julkaistu alun perin kokoelmalla "Yalta Hi-Life" (1984).


title: Apomiksia

text: Apomiksi t. vanh. apomiksia on kasvitieteen ja mikrobiologian termi. Kasvitieteessä se tarkoittaa korkeampien kasvien lisääntymistä ilman hedelmöitystä. Sitä on kaksi päätyyppiä, agamospermia ja kasvullinen lisääntyminen. Eläintieteessä sitä vastaa partenogeneesi.


title: Apomiksia

text: Mikrobiologiassa se taas on eräiden diploidien eliöiden lisääntymisen muoto, jossa solun rakenteet muistuttavat suvullista lisääntymistä, mutta eivät ole.


title: Roberto Soriano

text: Roberto Soriano (s. 8. helmikuuta 1991 Darmstadt, Saksa) on saksalaissyntyinen italialainen jalkapalloilija, joka edustaa Primera Divisiónissa pelaavaa Villarrealia. Pelipaikaltaan molempijalkainen Soriano on keskikenttäpelaaja. Hän kuuluu myös Italian jalkapallomaajoukkueeseen.


title: Roberto Soriano

text: Saksassa syntynyt Soriano aloitti jalkapallon Bayern Münchenissä, jonka juniorijoukkueita hän edusti vuoteen 2009 asti. Vuonna 2009 hän siirtyi Italiaan ja Sampdorian riveihin. Kauden 2010-2011 Soriano oli lainalla Serie B:n Empoli FC:ssä, jossa hän teki 27 ottelussa kaksi maalia.


title: Roberto Soriano

text: Debyytti Sampdorian paidassa tapahtui Serie B:n ottelussa lokakuussa 2011 Hellas Veronaa vastaan. Avausmaali syntyi sarjan viimeisellä kierroksella, toukokuussa 2012 AS Varesea vastaan. Kaudeksi 2012-2013 Sampdoria nousi Serie A:han ja Soriano teki pääsarjadebyyttinsä elokuussa 2012 AC Milania vastaan. Ensimmäisen pääsarjamaalinsa hän teki toisella pääsarjakaudellaan, marraskuussa 2013 SS Laziota vastaan. Nykyisin Soriano on yksi seuran avainpelaajista.


title: Roberto Soriano

text: Soriano on pelannut monissa Italian nuorten maajoukkueissa. Hän olisi voinut edustaa maajoukkuetasolla myös Saksaa, mutta valitsi Italian. Debyytti Italian jalkapallomaajoukkueessa tapahtui marraskuussa 2014 EM-karsintaottelussa Kroatiaa vastaan.


title: Roberto Soriano

text: Soriano syntyi Darmstadtissa, Saksassa vanhemmille, jotka olivat kotoisin Italian Avellinosta. Näin ollen Soriano sai valita maajoukkueensa Italian ja Saksan väliltä. Myös Sorianon isoveli, Elia Soriano, on ammattilaisjalkapalloilija.


title: Vihkisormus

text: Vihkisormus on sormus, joka annetaan avioliitton näkyväksi merkiksi yleensä avioliiton molemmille osapuolille. Alkujaan Suomessa vihkisormusta pitivät pelkästään vaimot, mutta 1900-luvulla myös miehet rupesivat käyttämään niitä. Perinteenä vihkisormus on vuosisatoja vanha ja sitä käytetään monissa eri uskonnoissa ja kulttuureissa. Sormus on yleensä jalometallinen ja Suomessa naisilla siinä on usein koristeina vaikka timantteja, kristalleja ja smaragdeja. Vihkisormusta pidetään Suomessa yleensä vasemman käden nimettömässä.. Saksassa ja Itävallassa sitä pidetään yleensä oikean käden nimettömässä.


title: Wellington Nem

text: Wellington Silva Sanches Aguiar (tunnetaan nimellä Wellington Nem, s. 6. helmikuuta 1992 Rio de Janeiro) on brasilialainen jalkapalloilija, joka edustaa Ukrainan valioliigassa pelaavaa FK Šah’tar Donetskia. Pelipaikaltaan vasenjalkainen Nem on joko vasen laitahyökkääjä tai hyökkäävä keskikenttäpelaaja. Hän on pelannut myös Brasilian jalkapallomaajoukkueessa.


title: Wellington Nem

text: Nem aloitti uransa Série A:n Fluminensessa, josta hän siirtyi kaudeksi 2011 lainalle saman sarjan Figueirenseen. Nem pelasi kauden aikana 26 ottelua tehden yhdeksän maalia. Hänet valittiin myös vuoden tulokkaaksi. Kaudeksi 2012 Nem palasi Fluminenseen, jossa hän voitti kauden jälkeen Brasilian mestaruuden. Hän pelasi seuran paidassa myös Copa Libertadoresissa.


title: Wellington Nem

text: Heinäkuussa 2013 Nem siirtyi kahdeksalla miljoonalla eurolla Ukrainan valioliigan FK Šah’tar Donetskiin. Hän pelasi ensimmäisellä kaudellaan vain viisi ottelua tehden yhden maalin. Kaudella 2014-2015 hän debytoi seuran paidassa Mestareiden liigassa.


title: Wellington Nem

text: Nem pelasi vuonna 2009 Brasilian alle 17-vuotiaiden maajoukkueessa. Debyytti Brasilian jalkapallomaajoukkueessa tapahtui toukokuussa 2012 ystävyysottelussa Tanskaa vastaan.


title: Tesoman kirkko

text: Tesoman kirkko on Tampereen Tesomajärven kaupunginosassa sijaitseva arkkitehti Olavi Suvitien suunnittelema, vuosina 1977–1978 betonista ja tiilestä rakennettu kirkko. Seurakuntakeskuksen rippikoulu- ja seurakuntasalit voidaan liittää kirkkosaliin, jolloin sinne mahtuu yhteensä 330 henkeä ja kokonaispinta-ala on 1050 neliötä. Seurakuntakeskuksessa on myös muita tiloja. Kirkon 12-äänikertaiset urut on valmistanut Kangasalan urkutehdas 1978. Kirkon alttarilla on taiteilija Laila Pullisen reliefi "Nyt näemme kuin kuvastimessa, silloin kasvoista kasvoihin" vuodelta 1978. Taideteos on valettu messinginvärisestä pronssivaluseoksesta ja painaa 500 kiloa. Kirkon kellot ovat vuodelta 1977, niihin on kaiverrettu tekstit "Jumala on rakkaus" ja "Jolla on korvat, se kuulkoon".


title: Milen Dobrev

text: Milen Atanasov Dobrev (, 22. helmikuuta 1980 Plovdiv – 21. maaliskuuta 2015 Plovdiv) oli bulgarialainen painonnostaja, olympiavoittaja, maailman- ja euroopanmestari.


title: Milen Dobrev

text: Dobrev voitti 94-kiloisten sarjassa olympiakultaa Ateenassa 2004. MM-kilpailuista Dobrev voitti neljä mitalia, joukossa sarjan 94 kg maailmanmestaruus Vancouverista 2003. EM-kilpailuista hän voitti kolme mitalia, joista kaksi kultaista.


title: Milen Dobrev

text: Dobrev päätti kilpauransa vuonna 2008. Hänet löydettiin kotoaan kuolleena 21. maaliskuuta 2015. Dobrev oli kuollessaan vain 35-vuotias.


title: Marraskoski

text: Marraskoski on koski Rovaniemellä Ounasjoessa noin 37 km Rovaniemeltä pohjoiseen. Se on huomattava luontokohde. Rantakallioissa on pieniä hiidenkirnuja, ja mahdollisesti kallioissa on ollut kivikautisia kalliopiirroksia.


title: Marraskoski

text: Kosken rantakalliossa oletetaan olleen esihistoriallisia, kivikautisia kalliopiirroksia, jotka joka tapauksessa ovat tuhoutuneet joen perkauksen yhteydessä tehdyissä räjäytystöissä. Ne on leimannut epävarmoiksi tutkimuksissaan E. Kivikoski ("Suomen kiinteät muinaisjäännökset", SKS 1966), mutta asian selvittäminen asiallisesti on tekemättä. Kuviot löydettiin 1936, jolloin ne kuvattiin ja kopioitiin.


title: Pablo Carreño Busta

text: Pablo Carreño Busta (s. 12. heinäkuuta 1991 Gijón) on espanjalainen ammattilaistennispelaaja. Hän aloitti ammattilaisuransa vuonna 2009. 188 senttimetriä pitkä Carreño Busta pelaa oikealla kädellä. Hänen valmentajanaan toimii Javier Duarte.


title: Pablo Carreño Busta

text: Carreño Bustan paras sijoitus ATP-maailmanlistalla on kaksinpelissä kymmenes sija syyskuussa 2017. Grand Slam -turnauksissa Carreño Busta on ollut parhaimmillaan Yhdysvaltain avoimissa välierissä vuonna 2017.


title: Pablo Carreño Busta

text: Nelinpelissä Carreño Bustan paras rankingsijoitus on 16:s sija heinäkuussa 2017. Nelinpelissä hän oli loppuottelussa Yhdysvaltain avoimissa 2016 yhdessä Guillermo García-Lópezin kanssa.


title: Teuvan kirkko

text: Teuvan kirkko on Teuvalla sijaitseva arkkitehti Elsi Borgin suunnittelema, vuonna 1953 tiilestä rakennettu päätytornillinen pitkäkirkko. Kirkon kellot ovat vuosilta 1865 ja 1972. Kirkon pinta-ala on 800 neliömetriä ja sinne mahtuu 750 henkeä. Alttaripäädystä ulkonee runkohuonetta matalampi ja kapeampi kuori sekä niiden välisestä kulmauksesta molemmin puolin sakasti ja kirkkosaliin yhdistettävissä oleva seurakuntasali. Runkohuoneessa on jyrkkä satulakatto, kirkkosali on kaksilaivainen. Päälaivassa on tasalakinen taitekatto, sivu- ja päälaivan välissä on pilaristo. Kirkon alttaritaulu "Kymmenen neitsyttä" on Tove Janssonin 1953 maalaama, ja se on tekijänsä ainoa alttaritaulu.


title: Teuvan kirkko

text: Kirkon vanhemmat 32-äänikertaiset urut oli valmistanut Kangasalan urkutehdas 1953. Uudet 19-äänikertaiset urut valmisti Urkurakentamo Veikko Virtanen 1994, niiden julkisivun on suunnitellut Carl-Johan Slotte. Kirkon saarnatuoli on Elsi Borgin suunnittelema, apostoli Paavalia, evankelistoja ja Moosesta esittävät puuveistokset on veistänyt T. J. Korpi. Lumivaaran kirkkoon valmistetut kattokruunut tuotiin sodan vuoksi Teuvalle ja asennettiin kirkkoon 1978. Kirkkorakennus peruskorjattiin vuosina 1993–1994.


title: Kurt Maflin

text: Kurt Graham Maflin (s. 8. elokuuta 1983 Lewisham, Lontoo, Englanti) on englantilaissyntyinen, mutta myöhemmin norjalaistunut snooker-ammattilainen. Hän on ollut ammattilainen vuodesta 2000 asti.


title: Kurt Maflin

text: Maflinin ammattilaisura alkoi vuonna 2000. Tuolloin hän edusti Englantia. Tähänastisen uransa ainoan turnausvoiton Maflin otti vuonna 2003 ei-rankatulta Challenge Tourilta. Vuonna 2004 hän muutti Norjaan ja lopetti snookerin vuodeksi.


title: Kurt Maflin

text: Vuonna 2006 Maflin aloitti snookerin uudelleen, nyt edustaen Norjaa. Samana vuonna hän voitti amatöörien MM-kultaa Jordanian Ammanissa voittaen finaalissa Englannin Daniel Wardin. Vuonna 2009 Maflin joutui vakavaan auto-onnettomuuteen, joka piti hänet sivussa jonkin aikaa. Kaudella 2012-2013 Maflin selviytyi semifinaaleihin Players Championship Grand Finalissa ja kaudella 2014-2015 niin ikään semifinaaleihin China Openissa. Hän voitti puolivälierissä entisen maailmanmestarin Shaun Murphyn.


title: Kurt Maflin

text: Maflin on maailmanrankingissa huhtikuussa 2015 sijalla 38. Hänen paras ranking-sijoituksensa on 31:s sija helmi-maaliskuulta 2015. Maflin on saavuttanut urallaan 150 yli sadan breikkiä, ja hänen suurin breikkinsä on snookerin maksimibreikki 147 kaksi kertaa.


title: Kurt Maflin

text: Maflin on naimisissa amatöörisnookerpelaaja Anita Maflinin (o.s. Rizzuti) kanssa. Heillä on yksi poika, Neon.


title: Puureliefi (Mellunmäen metroasema)

text: Puureliefi on Veikko Turtiaisen tekemä reliefi Mellunmäen metroaseman liukuportaiden yläpuolella Helsingissä. Reliefin on lahjoittanut metroasemalle paikallinen Lionsklubi.


title: Monokulaari

text: Monokulaari on muutettu linssikaukoputki, jota käytetään kaukaisten objektien tarkentamiseen lukuisten linssien tai prismojen kautta; prismoja käyttävä monokulaari on kevyt teleskooppi. Voluumi ja paino monokulaarissa ovat vähemmän kuin puolet verrattuna kiikareihin, jonka ansiosta sitä on helppo kantaa mukana. Monokulaarit tuottavat kaksiulotteisen kuvan, kun taas kiikarit kolmiulotteisen.


title: Barry Hawkins

text: Barry Hawkins (s. 23. huhtikuuta 1979 Ditton) on englantilainen snooker-ammattilainen. Hän aloitti ammattilaisuransa vuonna 1996. Hawkins on saavuttanut urallaan noin 1,1 miljoonaa puntaa.


title: Barry Hawkins

text: Hawkins aloitti uransa vuonna 1996, mutta saavutti menestystä vasta kaudella 2004-2005, päästen muun muassa puolivälieriin British Openissa ja välieriin Welsh Openissa. Hawkins on saavuttanut urallaan kolme rankingturnausvoittoa, vuonna 2012 Australian Goldfields Openin, 2014 Players Championship Grand Finalinja 2017 World Grand Prixin.


title: Barry Hawkins

text: Hawkins on saavuttanut rankingvoittojen lisäksi kolme ei-rankingturnausten voittoa. Vuonna 1999 hän voitti yhden UK Tourin osakilpailun, vuonna 2007 Masters Qualifying Eventin ja vuonna 2010 yhden Pro Challenge Seriesin osakilpailun voiton.


title: Barry Hawkins

text: Hawkinsin uran paras rankingsijoitus on neljäs tila, jolla sijalla hän on ollut kahdesti vuonna 2014. Huhtikuussa 2015 Hawkins on rankingissa sijalla viisi. Hän on saavuttanut urallaan 261 sadan breikkiä, ja hänen suurin breikkinsä on maksimibreikki 147.


title: Nonstop (taideteos)

text: Nonstop on Timo Heinon tekemä tilateos Rastilan metroaseman laiturin seinässä Helsingissä. Teos koostuu kuudestatoista kolmen metrin korkuisesta ja kahden metrin levyisestä teräslevystä. Teoksen kokonaispituus on 32 metriä ja paino noin 8000 kg.


title: Nonstop (taideteos)

text: Osa "Nonstopin" teräslevyistä on kiillotettu, osa maalattu kiiltävän mustaksi ja osa on ruostumisen eri vaiheissa.


title: Stuart Bingham

text: Stuart Bingham (s. 21. toukokuuta 1976 Basildon, Essex) on englantilainen snooker-ammattilainen. Hän aloitti ammattilaisuransa vuonna 1995. Bingham on vuoden 2015 snookerin maailmanmestari ja saavuttanut uransa aikana palkintorahoja reilut 1,1 miljoonaa puntaa.


title: Stuart Bingham

text:
Bingham aloitti ammattilaisuransa vuonna 1995. Seuraavana vuonna hän voitti amatöörien MM-kultaa Uudessa-Seelannissa. Bingham on saavuttanut urallaan kaksi rankingturnausvoittoa, neljä vähärankattua turnausvoittoa ja kuusi rankingitonta turnausvoittoa. Hänen rankingvoittonsa ovat tulleet vuodelta 2011 Australian Goldfields Openista ja vuodelta 2014 Shanghai Mastersista. Vuonna 2013 hän hävisi Welsh Openin finaalin Stephen Maguirelle. Vuoden 2015 maailmanmestaruusturnauksessa Bingham voitti maailmanmestaruuden. Finaalissa kaatui Shaun Murphy framein 18-15. Lokakuussa 2017 Bingham asetettiin kuuden kuukauden pelikieltoon ja määrättiin maksavan 20 000 puntaa sakkoina vedonlyönnin rikkomuksista. Hän oli lyönyt vetoa sekä omista, että muiden pelaajien otteluista, mikä on vastoin World Snooker Associationin sääntöjä.
Binghamin paras rankingsijoitus on toinen toukokuulta 2015 maailmanmestaruuskilpailun jälkeen julkaistussa listassa.. Bingham on saavuttanut urallaan 328 sadan breikkiä, ja hänen suurin breikkinsä on maksimibreikki 147.


title: Stuart Bingham

text: Bingham meni naimisiin toukokuussa 2013 Michelle Binghamin (o.s. Shabi). Heillä on vuonna 2011 syntynyt poika. Bingham on tehnyt myös hyväntekeväisyystyötä ihmisoikeusjärjestö Amnesty Internationalille.


title: Expose (taideteos)

text: Expose on Jussi Nivan tekemä tilateos Vuosaaren metroasemalla Helsingissä. Aseman kattorakenteissa oleva teos on 84 metrin pituinen ja ulottuu sen päästä päähän. Teos koostuu ruiskumaalatuista, kahdeksan millimetrin paksuisista polykarbonaattilevyistä.


title: Keltainen nauha

text: Keltainen nauha (engl. yellow ribbon) on tietoisuusnauha, jolla kantaja osoittaa tukensa endometrioosia sairastaville. Keltaista nauhaa ja väriä käytetään esim. Worldwide EndoMarch- kampanjassa, jonka tarkoituksena on lisätä endometrioositietoisuutta.


title: Keltainen nauha

text: Suomessa keltaiseen nauhaan on lisätty Endometrioosiyhdistys ry:n logo.


title: Purkkaa ja jytää

text: Purkkaa ja jytää on HattiWatit-yhtyeen ensimmäinen pitkä albumi, ja se äänitettiin loka- ja marraskuussa 1995. Se julkaistiin ainoastaan C-kasettina, ja siinä on 14 rock-henkistä lastenlaulua, joista 12 on yhtyeen omaa tuotantoa. Cover-kappaleita kasetilla on ainoastaan kaksi: "On sika kunnossa" (M. A. Numminen), sekä suomenkielinen versio Richard Stanleyn Hurriganes-kappaleesta "The Phone Rang". Suomenkieliset sanat tähän "Yksin kotona" -kappaleeseen on tehnyt Timo Ahonen. Molempien lainakappaleiden sovituksista vastaa HattiWatit. Albumin äänityksestä vastasi Hannu Sormunen, joka nykyisin toimii mm. Robinin managerina.


title: Matti Martikainen

text: Matti Jyrki Tapio Martikainen (s. 1935) on suomalainen geodeetti. Hän on ollut Teknillisen korkeakoulun geodesian professori vuodesta 1976 vuoteen 1990. Hänen tutkimusalaansa on ollut kunnallinen tietojärjestelmä.


title: Olli Martio

text: Olli Tapani Martio (s. 2. syyskuuta 1941 Hausjärvi) on suomalainen matemaatikko ja Helsingin yliopiston emeritusprofessori. Hän on ollut Jyväskylän yliopiston matematiikan professori vuodesta 1980. Hänen tutkimusaiheitaan ovat variaatiointegraalien ekstremaalit ja kvasisäännölliset kuvaukset. Hän oli vuodesta 1993 Helsingin yliopiston matematiikan professori.


title: Olli Martio

text: Olli Martio väitteli filosofian tohtoriksi Helsingin yliopistossa vuonna 1967, ja väitöskirjan nimi oli "Boundary Values and Injectiveness of the Solutions of Beltrami Equations". Hän on julkaissut yli 170 tieteellistä artikkelia funktioteorian, epälineeristen osittaisdifferentiaaliyhtälöiden ja potentiaaliteorian alalta sekä osallistunut useiden kansainvälisten julkaisujen toimituskuntiin.


title: Niklas Edin

text: Johan Niklas Edin (s. 6. heinäkuuta 1985 Örnsköldsvik) on ruotsalainen curling-pelaaja ja olympiamitalisti. 171 senttimetriä pitkä ja 80 kilogrammaa painava Edin edustaa Karlstads CK:ta ja on nykyisin myös Ruotsin curling-maajoukkueen kapteeni.


title: Niklas Edin

text: Edin saavutti olympiapronssia vuoden 2014 talviolympialaisista Sotšista. Hänen kipparoimaan joukkueeseen kuuluivat myös Sebastian Kraupp, Fredrik Lindberg, Viktor Kjäll ja Oskar Eriksson. Vuoden 2010 talviolympialaisissa Vancouverissa Edinin kipparoima Ruotsi oli neljäs.


title: Niklas Edin

text: MM-kilpailuista Edin on saavuttanut kaksi kultaa vuosilta 2013 ja 2015 sekä kaksi pronssia vuosilta 2011 ja 2012. EM-kilpailuista hänellä on kolme kultaa vuosilta 2009, 2012 ja 2014 sekä yksi hopea vuodelta 2011. Sekajoukkueiden EM-kilpailuista Edin on saavuttanut kaksi hopeaa. Vuonna 2009 Edin kipparoi Ruotsin kultaan talviuniversiadeissa Harbinissa joukkueella, joka oli täysin sama kuin vuoden 2014 talviolympialaisissa.


title: Kaarlo Vilho Martonen

text: Kaarlo Vilho (K. V.) Martonen (2. syyskuuta 1881 Vaasa – 7. helmikuuta 1949 Helsinki) oli Vaasan läänin maaherra 1930–1938 ja korkeimman hallinto-oikeuden hallintosihteeri 1938–1949.


title: Kaarlo Vilho Martonen

text: Martonen työskenteli vuosina 1905–1919 eri viroissa Vaasan ja Kuopion läänin hallinnoissa sekä 1919–1930 Turun ja Porin läänin lääninsihteerinä. Hän osallistui vuonna 1917 suojeluskuntien perustamiseen ja sisällissodan aikana muun muassa Vaasan valtaukseen. Presidentti P. E. Svinhufvud nimitti Martosen maaherraksi elokuussa 1930 Lapuan liikkeen levottomuuksien vuoksi tehtävää tilapäisesti hoitaneen eversti Erik Heinrichsin tilalle. Presidentti Kyösti Kallio erotti Martosen helmikuussa 1938, koska tämän maine oli kärsinyt erään avioero-oikeudenkäynnin seurauksena.


title: Tiistenjoen kirkko

text: Tiistenjoen kirkko on Lapuan Tiistenjoella sijaitseva rakennusmestari Eero Ojaniemen johdolla 1952-1953 valmistunut puinen päätytornillinen pitkäkirkko, joka tehtiin 1941 palaneen kirkon tilalle. Kirkon rakennustoimikunta valittiin 1949. Rakennustöiden käynnistyttyä tehtiin ensin kivijalka talkootyönä. Puurakenteet tekivät urakalla kuortanelaiset Takasen veljekset. Uuden kirkon vihkiäiset olivat 27. syyskuuta 1953.


title: Tiistenjoen kirkko

text: Kirkon kellot ovat vuosilta 1982 ja 1979. Istumapaikkoja kirkossa on 600 hengelle. Runkohuoneesta ulkonee sitä kapeampi kuori ja pieni kylkiäinen. Runkohuoneessa on satulakatto, torni on nelipäätyinen ja sen ikkunat ovat suorapäätteiset, runkohuoneessa ne ovat pyörökaariset. Kirkkosali on jaettu pylväillä kolmilaivaiseksi, keskilaivan sisäkatto on pyöristetty ja sivulaivoissa on tasakatot. Kirkon alttaritaulu "Tulkaa minun tyköni kaikki työtätekevät ja raskautetut" on Kaarlo Lamminheimon 1953 maalaama. Kangasalan urkutehtaan alun perin Impilahden kirkkoon 1937 valmistamat 24-äänikertaiset urut tuotiin Tiistenjoen kirkkoon 1953.


title: Helsingholmen

text: Helsingholmen on saari Kemiönsaaren kunnassa. Se sijaitsee kunnan länsiosassa Gullkronanselän tuntumassa. Helsingholmen on 42 hehtaarin kokoinen ja sillä asuu vakituisesti kolme ihmistä. Saarella ei ole lainkaan kesäasutusta. Yhteysalus m/s Stella poikkeaa saarelle tilauksesta.


title: Helsingholmen

text: Helsingholmen on ollut asuttu 1770-luvusta lähtien. Saarella asuu perhe, joka saa elantonsa kalastuksesta ja pienviljelystä. Helsingholmen on suosittu vierasvenesatama, jossa toimii kioski ja vuokrattava sauna. Saarella saa liikkua vapaasti ja siellä on useita luontopolkuja.


title: Helsingholmen

text: Helsingholmen on lähinnä metsän peitossa. Saaren keskiosassa on niitty. Helsingholmenin asutus ja satama sijaitsevat pohjoisrannalla Hemvikenin äärellä. Saaren itäisellä niemellä on kaksi hiekkarantaa.


title: Waltteri Torikka

text: Waltteri Torikka (ent. Valtteri Torikka, s. 16. elokuuta 1984 Tampere) on suomalainen oopperalaulaja, jonka ääniala on baritoni.


title: Waltteri Torikka

text: Torikka kasvoi Tampereen Ikurissa. Hän piti musiikista jo päiväkoti-iässä. Toukokuussa 2002 lukioaikainen Postiklubi-bändi voitti Lapualla Waltterin sanoituksella rock-lyriikan SM-kilpailun ja yhtye pääsi esiintymään Seinäjoen Provinssirockin lavalle. Lukioaikana perustettu bändi ehti toimia noin puolitoista vuotta, mutta ei lukioajan jälkeen enää jatkanut. Bändiaikojen jälkeen Waltteri kävi laulutunneilla Tampereella ja myöhemmin aloitti Sibelius-Akatemiassa.


title: Waltteri Torikka

text: Yläasteen jälkeen Torikka kävi Tampereen yhteiskoulun ilmaisutaidon erityislukion ja lukion jälkeen 2003 Waltteri Torikka pyrki myös Teatterikorkeakouluun. Vuonna 2005 hän pääsi Tangomarkkinat-kilpailussa semifinaaliin.


title: Waltteri Torikka

text: Torikka on nuoresta saakka kirjoittanut myös omia runoja ja laulujen sanoituksia.


title: Waltteri Torikka

text: Waltteri Torikka aloitti vuonna 2004 Sibelius-Akatemiassa, jossa päätyi ensin kirkkomusiikin puolelle. Torikka soitti urkuja tarkoituksenaan valmistua kanttori-urkuriksi. Opinnot katkesivat varusmiespalvelukseen Lahden Varusmiessoittokunnassa. Armeijan jälkeen Waltteri päätti vaihtaa kirkkomusiikin lauluopintoihin ja jatkoi oopperamusiikin parissa lauluopettajansa Pekka Kähkösen johdolla, joka oli itsekin oopperalaulaja ja äänialaltaan baritoni. Waltteri Torikka valmistui musiikin maisteriksi Sibelius-Akatemiasta vuonna 2012.


title: Waltteri Torikka

text: Torikka opiskeli vuodesta 2009 lähtien Kööpenhaminan Kuninkaallisessa Ooppera-akatemiassa, josta hän valmistui vuonna 2012. Torikka opiskeli myös Saksassa vuonna 2008 Karlsruhen musiikkikorkeakoulussa Roland Hermannin johdolla.


title: Waltteri Torikka

text: Ennen Sibelius-Akatemiaan pääsyä Waltteri Torikka hankki Tampereen konservatoriossa piano- ja lauluopintoja..


title: Waltteri Torikka

text: Suomen Kansallisoopperassa Torikka debytoi vuonna 2009 Leevi Madetojan oopperassa "Pohjalaiset." Waltteri Torikka sai ensimmäisen palkinnon Lappeenrannan yksinlaulukilpailuissa 2010. Nuorempana myös pianoa soittanut Torikka valmistui musiikin maisteriksi Sibelius-Akatemiasta vuonna 2012 Pekka Kähkösen johdolla. Samana vuonna hän suoritti tutkinnon Kööpenhaminan kuninkaallisessa ooppera-akatemiassa. Syyskaudella 2014 Torikka esitti Marcelloa Den Jyske Operan "La Boheme" -kiertueella, joka esiintyi Tanskassa ja Saksassa.


title: Waltteri Torikka

text: Torikka sai Martti Talvela -palkinnon ja apurahan vuonna 2013. Pro Musica -säätiö valitsi hänet 2014 Vuoden nuoreksi muusikoksi. Waltteri Torikka oli 2014 myös kansainvälisen Mirjam Helin -laulukilpailun semifinalisti. Suomen Kansallisoopperan solistiharjoittelijana Torikka oli vuosina 2012–2013.


title: Waltteri Torikka

text: Alkuvuodesta 2014 Torikka teki Pilateuksen roolin Turun Åbo Svenska Teaterin lavalla rock-oopperassa "Jesus Christ Superstar".


title: Waltteri Torikka

text:
Tammikuussa 2014 Waltteri Torikka kutsuttiin kilpailemaan Saksan Karlsruhessa televisioituun laulukipailuun "Emmerich Smola Förderpreis" -palkinnosta. 2014 Pro Musica Säätiö nimesi Vuoden nuoreksi muusikoiksi baritoni Waltteri Torikan ja sopraano Tuuli Takalan ja muusikot esiintyivät Tampere-talon ja Pro Musica Säätiön yhteiskonsertissa Tampere-talolla.
Waltteri Torikka voitti MTV3:n "Tähdet, tähdet" -televisiosarjan toisen tuotantokauden finaalin vuonna 2015. Esikoisalbuminsa "Sydän" hän julkaisi lokakuussa 2015. Albumin ilmestymispäivänä Waltteri Torikka lähti viihdekonserttikiertueelle esiintyen eri puolilla Suomea, 10 paikkakunnan konserttisaleissa loppuvuoden 2015 aikana. Loppuunmyyty konserttisalikiertue päättyi Helsingin Musiikkitalon "Jouluinen Sydän" konserttiin, jossa häntä säesti Jyväskylän Sinfoniaorkesteri kapellimestarinaan Ville Matvejeff.


title: Waltteri Torikka

text: Tähdet Tähdet -voiton myötä 2015 tapahtui paljon asioita Waltterin uraan ja yksityisyyteen liittyen. Voiton myötä hänestä tuli julkkis, oopperaa ja viihdettä yhdistelevä artisti, jonka tekemisiä seurataan kaikkialla. Keväällä 2015, ennen Tähdet Tähdet -kilpailun voittoaan, Waltteri Torikka teki Harashtan roolin Suomen Kansallisoopperan Janácekin oopperassa Ovela Kettu – Cunning Little Vixen.


title: Waltteri Torikka

text: Toukokuussa 2015 Waltteri Torikka esiintyi Don Giovannin roolissa Rijekassa, Kroatiassa. Kroatian Novilist-lehden kehuissa ylistettiin Torikan Don Giovannin roolityötä musiikillisesti ja näyttämöllisesti ja italian kielen ääntämys sai kiitosta La Voce -lehdeltä Italiassa. Kapellimestarina toimi Ville Matvejeff ja oopperaohjaajana Erik Söderblom.


title: Waltteri Torikka

text:
Suomalaiset esittivät elokuussa 2015 Sibeliuksen Kullervon BBC Promseilla Lontoon Royal Albert Hallissa Sakari Oramon johdolla. Waltteri Torikka lauloi Kullervon roolin. Myös Suomessa sama teos esitettiin BBC Sinfonia orkesterin ja Polyteknikkojen Kuoron kanssa Lahden Sibelius-talolla syyskuussa 2015. Torikka lauloi Kullervon roolin myös Suomessa.
Vuoden 2016 alusta lähtien Torikka on käynyt säännöllisesti Lontoossa tenori Ryland Daviesin laulutunneilla.


title: Waltteri Torikka

text: Alkuvuoden 2016 baritoni Waltteri Torikka esiintyi Turussa Åbo Svenska Teaternin lavalla loppuunmyydyssä Mozartin Taikahuilu-oopperassa Papagenon roolissa.


title: Waltteri Torikka

text: 2016 Waltteri Torikka oli Emma-gaalassa Vuoden Tulokas -ehdokkaana julkaistuaan Warner Music Finlandin kanssa esikoisalbuminsa Sydän vuoden 2015 lokakuussa..


title: Waltteri Torikka

text: Maaliskuussa 2016 Torikka teki Kroatian Kansallisteatterissa, Rijekan Oopperassa kiitellyn W. A. Mozartin "Don Giovannin" pääroolin sekä samassa teatterissa huhtikuussa 2016 Tšaikovskin "Eugene Oneginin" pääroolin. Rijekan Oopperan orkesteria johti kapellimestari Ville Matvejeff.


title: Waltteri Torikka

text: Waltteri Torikka oli ennen oopperalaulajauraansa Postiklubi-yhtyeen sanoittaja. Waltteri on sen jälkeen jatkanut runojen ja lauluntekstien kirjoittamista, joista yksi päättyi Waltterin esikoislevylle "Sydän". Kappaleen ”Elokuun 16” Waltteri on esittänyt Jari Sillanpään 50-vuotisjuhlakonsertissa Helsingin Olympiastadionilla. Yhteisduettona 16. elokuuta syntyneet laulajat esittivät "You Raise Me Up" kappaleen Stadionin 40 000 hengen yleisön edessä.


title: Waltteri Torikka

text: Syksyllä 2016 julkaistiin Torikan toinen studioalbumi Rakkaus yhteistyössä Warner Music Finlandin, Jyväskylä Sinfonian ja kapellimestari Ville Matvejeffin kanssa. Myös Rakkaus-albumilla on mukana Waltterin omia sanoituksia ja yksi oma sävellys, jonka lisäksi Waltteri on kääntänyt kaksi kappaletta suomeksi.


title: Waltteri Torikka

text: Vuoden 2016 aikana Waltteri Torikka esiintyi alkuvuoden oopperapainotteisen jakson jälkeen useilla paikkakunnilla konsertoimassa. Mm. keväällä 2016 Torikka teki Lapin kiertueen Trio-yhtyeensä kanssa. Kesään sisältyi Savonlinnan Oopperajuhlien Don Giovanni -roolin jälkeen mm. klassisen musiikin resitaalikonsertteja, viihdekonsertteja, Popfestillä esiintyminen Porvoossa, kesäkuussa Urkuyö ja Aaria -konsertissa Espoossa, heinäkuun lopulla Torikan esiintyessä Lohtajan Kirkkomusiikkijuhlilla tehtiin yleisöennätys ja Lemin Musiikkijuhlien konsertti myytiin loppuun, Turun Musiikkijuhlilla Waltteri Torikka Trio teki kaksi Kynttilävalokonserttia Turun Tuomiokirkossa. Konsertit jatkuivat lokakuussa "Vain Rakkaus" viihdekonserttikiertueella kuudella paikkakunnalla. Loppuvuodesta 2016 Waltteri Torikka teki laajan "Sydämeni Joulu" -joulukiertueen esiintyen Trio-yhtyeensä (Juha Savela ja Eero Ignatius, vahvistettuna Markus Pajakkalalla joulukuun ajan) kanssa kirkoissa 10 eri paikkakunnalla. Kuopion Musiikkikeskuksessa Waltteri Torikka esiintyi Kuopion kaupunginorkesterin säestämänä, orkesteria johti kapellimestari Atso Almila.


title: Waltteri Torikka

text: Marraskuussa 2016 Waltteri Torikka oli solistina mukana ensimmäisessä ooppera-levytyksessään Rijekassa, Kroatiassa. Gounodin "Faust"-oopperasta äänitettiin albumi levymerkille Decca. Albumi on tuotantoprosessissa.


title: Waltteri Torikka

text: Helmikuussa 2017 Tampere-talolla sai ensi-iltansa Tuomas Parkkisen ohjaama, Leevi Madetojan säveltämä Pohjalaisia-ooppera. Waltteri Torikka debytoi Tampereen Oopperassa Karjanmaan Köystin roolissa Tampere-talon lavalla kuutena näytösiltana.


title: Waltteri Torikka

text: Maaliskuun lopulla 2017 Helsingin Hartwall Areenalla järjestettiin taitoluistelun MM-kisat 2017 osana Itsenäisyyden juhlavuoden tapahtumia. Waltteri Torikka avasi MM-kisat tapahtuman kummina laulamalla Maamme-laulun avajaisissa.


title: Waltteri Torikka

text: Toukokuussa 2017 esitettiin Suomen Kansallisoopperan lavalla Helsingissä tanssillinen konserttiproduktio "Tango – Buenos Airesista Seinäjoelle". Viidessä näytöksessä argentiinalaisia ja suomalaisia sävelmiä tulkitsi mm. Waltteri Torikka.


title: Waltteri Torikka

text: Huhtikuun lopulla 2017 julkaistiin pidempään työn alla ollut Waltteri Torikka Trion yhteinen albumi "Sininen Uni – Rautavaaran lauluja", johon kitaristi-sovittaja Juha Savela on sovittanut keikoilla ja konserteissakin kuultuja Tapio Rautavaaran ikivihreitä kappaleita.


title: Waltteri Torikka

text: Heinäkuussa 2016 Torikka esiintyi Savonlinnan Oopperajuhlilla Don Giovannin roolissa ja heinäkuussa 2017 F. E. Sillanpään roolissa Sillanpää-oopperassa Hämeenkyrön Myllykolun kesäteatterissa ja Mannerheimin roolissa Mannerheim-oopperassa Ilmajoen Musiikkijuhlilla kesäkuussa 2017. Sillanpää-oopperassa Waltteri Torikka toimi myös taiteellisena johtajana sekä esitti nuoren F.E. Sillanpään roolin. Sekä Sillanpää-oopperan että Mannerheim-oopperan liput loppuunmyytiin noin puoli vuotta ennen esitysten alkamista.


title: Waltteri Torikka

text: Elokuussa 2017 Waltteri Torikka esiintyi Turun Musiikkijuhlien produktiossa, Richard Wagnerin "Parsifal"-oopperan konserttiversiossa Amfortasin roolissa solistina, Matti Salmisen ja Karita Mattilan rinnalla. Elokuun lopulla esitettiin Turun Musiikkijuhlien järjestämänä Mannerheim-ilta, jossa Waltteri Torikka esitti kesän rooliin liittyen musiikkia Mannerheim-oopperasta. Työntäyteiseen elokuuhun mahtui vielä Helsingin Musiikkiviikoilla Musiikkitalossa oopperakonsertti Väinö Raition Prinsessa Cecilia, jota säesti Radion Sinfoniaorkesteri.


title: Waltteri Torikka

text: Waltteri Torikka esiintyi elokuun lopulla myös Tukholmassa yhtenä suomalaisista solisteista jättimäisessä Suomi 100 -kaupunkifestivaalissa. Marraskuussa Waltteri Torikka teki kaksi isoa konserttia Oulu Sinfonian kanssa Oulun Madetoja-salissa.


title: Waltteri Torikka

text: Marraskuun lopulla 2017 sai ensi-iltansa Porin Oopperan Ratsumies, jossa Waltteri debytoi Aulis Sallisen säveltämässä oopperassa Porin Promenadisalissa. Marraskuussa Helsingin Musiikkitalolla baritoni Waltteri Torikka esiintyi yhtenä suomalaisena solistina myös ooppera- ja balettigaalan. "Viro ja Suomi 200" tapahtumassa.


title: Waltteri Torikka

text: Joulukuun alussa Waltteri esiintyi ensimmäisessä suurkonsertissaan Hartwall Areenalla yhdessä Jarkko Aholan kanssa.


title: Waltteri Torikka

text: 2017 uudenvuodenaattona ensi-iltansa sai Jyväskylän Oopperan tuottama ja ranskalaisen Georges Bizet'n säveltämä, maailman suosituimpiin oopperoihin kuuluva Carmen. Oopperaa esitettiin Jyväskylän kaupunginteatterin lavalla alkuvuosi 2018. Baritoni Waltteri Torikka teki ranskaksi esitettävässä Carmenissa roolin härkätaistelija Escamillona.


title: Waltteri Torikka

text: Tammikuussa 2018 vietettiin Helsingin Aleksanterinteatterissa Aino Gaalaa, jossa Waltteri Torikka palkittiin Vuoden Ilmiö -palkinnolla. Helmikuussa sai ensi-iltansa Disney Pixarin, Golden Globe -palkinnon saanut suomenkielinen Coco-animaatioelokuva, jossa Waltteri Torikka teki ääninäyttelijänä laulaja Ernesto de la Cruzin roolin.


title: Waltteri Torikka

text: Pääsiäisnäytelmä "Via Crucis – Ristin tie" toteutettiin Helsingissä tänä vuonna oopperavoimin ja pääosassa Jeesuksena nähtiin pääsiäislauantaina baritoni Waltteri Torikka.


title: Waltteri Torikka

text: Huhtikuussa 2018 esitettiin Suomen Kansallisoopperan lavalla italiaksi laulettava, W. A. Mozartin säveltämä ooppera "Così fan tutte", jossa Waltteri Torikka esitti Guglielmon roolin. Kesä-heinäkuussa 2018 jatkuivat sekä Mannerheim-ooppera Ilmajoella että F.E.Sillanpää ooppera Hämeenkyrössä.


title: Waltteri Torikka

text: Kesäkuussa baritoni Waltteri Torikka esitti Ruoveden kirkossa laajalti säveltäjä Merikannon yksinlauluja Elämälle Oskar Merikanto 150 vuotta -konsertissa, joka oli kamarimusiikkifestivaalin avajaiskonsertti. Heinä-elokuussa 2018 järjestettiin ensimmäistä kesää toimivien Hämeenkyrön Festiwaalien puitteissa myös klassisen musiikin konsertteja, ja päätöskonsertti toi Suomeen kansainväliset oopperatähdet Sam Furnessin ja Ivana Srbljanin. Musiikkifestiwaalin taiteellisena johtajana toimii Waltteri Torikka, joka oli koonnut ja toteuttanut Hämeenkyrön kirkossa järjestetyn konsertin.


title: Waltteri Torikka

text: Syys-lokakuussa Waltteri Torikka teki roolin Iiro Rantalan säveltämässä koomisessa oopperassa Pikaparantola, osin Kansallisoopperan Alminsalissa, osin kiertueella Turussa, Oulussa ja Kuopiossa. Syyskuun lopulla nähtiin harvinainen viihdekonsertti, kun Waltteri Torikka ja Tarja Turunen konsertoivat yhdessä Joensuu Areenalla Syksyn Tähdet -konsertissa.


title: Waltteri Torikka

text: Marraskuussa Waltteri Torikka ja Jarkko Ahola tekivät yleisön pyynnöstä toisen yhteisen jättikonsertin Hartwall Areenalla. Areena-konsertin jälkeen Waltteri Torikka lähti kuukauden kestävälle joulukonserttikiertueelle Suomen kirkkoihin. Ennen joulukonserttikiertueelle lähtöä Waltteri Torikka osallistui artistina useaan hyväntekeväisyystapahtumaan tai -konserttiin, ja esiintyi mm. Hyvä Joulumieli -keräyksen avajaistapahtumassa Helsingin rautatieasemalla, Kummit ry:n Joulu Mielelle -konsertissa ja Helsinki Mission järjestämässä kynttiläkonsertissa.


title: Waltteri Torikka

text: Marraskuun lopulla julkaistiin Waltteri Torikan ensimmäinen joulualbumi, jossa tunnettuja jouluklassikoita uudelleen sovitettuna ja mm. Waltterin suomeksi kääntämä I'll be home for Christmas -klassikko. Joulualbumi meni listakykköseksi Musiikkituottajien julkaisemalla Suomen virallisella albumilistalla vain viikko julkaisun jälkeen.


title: Waltteri Torikka

text: Helmikuussa 2019 saa ensi-iltansa Tampere Oopperan tuottama ja Puccinin säveltämä La Bohème -ooppera, jossa baritoni Waltteri Torikka tekee muusikko Schaunardin roolin. Kevään aikana suosittu baritoni tekee muutamia klassisen musiikin ja viihdemusiikin konsertteja, mm. Porissa, Hämeenlinnassa, Salossa ja esiintyy heinäkuun lopulla Joroisten Musiikkipäivien tapahtumissa.


title: Waltteri Torikka

text: Maaliskuun alussa järjestetään ensimmäinen Radio Classicin Tempo Awards gaalakonsertti Helsingin Musiikkitalolla. Palkinnon voittajat valitsee raati ja Radio Classicin kuulijat. Juontajina toimivat baritoni Waltteri Torikka ja viulusti Elisa Järvelä.


title: Waltteri Torikka

text: Huhtikuussa on vuorossa 4 konsertin sarja "Tähtien Kevätkonsertit" ja Waltteri Torikka, Tarja Turunen, Pentti Hietanen ja Jyrki Anttila esiintyvät yhteiskonsertissa Lahdessa, Turussa, Tampereella ja Helsingissä. Vaasan Oopperan ja Suomen Kulttuurirahaston Etelä-Pohjanmaan rahaston aloitteesta syntynyt kirkko-ooppera Elämänkuvat saa kantaesityksensä Korsholman Musiikkijuhlilla elokuussa 2019 Isonkyrön kirkossa. Solisteina rooleissa ovat baritoni Waltteri Torikka ja sopraano Päivi Nisula. Teoksen ohjaa Ville Saukkonen.


title: Waltteri Torikka

text: Kesäkuussa Waltteri Torikka jatkaa Mannerheim-oopperassa Ilmajoen Musikkijuhlilla kolmannen kesän näytöksillä.


title: Kaakkolammi (Tammelan Huuvala)

text: Kaakkolammi on Kanta-Hämeessä Tammelassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Kaakkolammi (Tammelan Huuvala)

text: Järven pinta-ala on 3,3 hehtaaria ja sen pituus on 350 metriä ja leveys 200 metriä. Siihen ei laske ojia, mutta järven luusua sijaitsee järven itärannalla, josta saa alkuunsa 1,1 kilometriä pitkä laskuoja Kortesuon läpi Ilmetynjokeen.


title: Kaakkolammi (Tammelan Huuvala)

text: Järven rantaviiva on 0,97 kilometriä pitkä ja sen ranta on suomaastoa, jota ympäröi moreenipohjainen metsämaasto. Rannoille on rakennettu kaksi loma-asuntoa, joille johtaa metsätiet Portaalta.


title: Kaakkolammi (Tammelan Huuvala)

text: Vuoden 1855−1856 Kalmbergin kartastossa järven nimi kirjoitettiin "Kakålampi".


title: Kakarlammi (Tammela)

text: Kakarlammi on Kanta-Hämeessä Tammelassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Kakarlammi (Tammela)

text: Soikean muotoisen järven pinta-ala on 1,2 hehtaaria ja sen halkaisija on 130 metriä. Siihen laskee kaksi suo-ojaa eikä sillä ole kuitenkaan laskuojaa. Poistuvat vedet suotuvat ilmeisesti maaperään. Järven rantaviiva on 0,41 kilometriä pitkä ja sen ranta on suomaata, jota ympäröi pääosin moreenipohjainen metsämaasto. Järven länsiranta kuuluu kapean pitkittäisharjuun ja on hiekkapohjaista kangasmaastoa. Rannoille on rakennettu muutama loma-asuntoa, joille johtaa tiet yhdystieltä 2824.


title: Kakarlammi (Tammela)

text: Vuoden 1884 Senaatin kartastossa järvi nimenä luki "Kakaralampi".


title: Suolahden kirkko

text: Suolahden kirkko on Äänekosken Suolahdella sijaitseva arkkitehti Georg Henrikssonin suunnittelema 1940 rapatusta tiilestä rakennettu päätytornillinen pitkäkirkko.


title: Suolahden kirkko

text: Kirkon torni on sijoitettu poikkeuksellisesti runkohuoneen toisen pitkän sivun kulmaukseen, kellot ovat kirkon rakentamisvuodelta 1940. Kirkon pinta-ala on 322 neliötä ja sinne mahtuu noin 350 henkeä. 14-äänikertaiset urut on valmistanut Kangasalan urkutehdas 1949. Alttaritaulu "Tulkaa minun tyköni kaikki työtätekevät ja raskautetut, niin minä annan teille levon" on Alf Danningin 1954 maalaama. Taiteilija menehtyi kesken maalaustyönsä, hänen oppilaansa viimeisteli taulun. Taulussa Jeesus on kuvattu suolahtelaiseen maisemaan.


title: Likolammi (Tammelan Huuvala)

text: Likolammi on Kanta-Hämeessä Tammelassa oleva lampi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Likolammi (Tammelan Huuvala)

text: Lammen pinta-ala on 0,74 hehtaaria ja sen pituus on 150 metriä ja leveys 80 metriä. Siihen laskee kaksi suo-ojaa ja kolmannesta purkautuu lammen vedet Vääräojaan, joka yhtyy Ilmetynjokeen.


title: Likolammi (Tammelan Huuvala)

text: Järven rantaviiva on 0,41 kilometriä pitkä ja sen ranta on puoliksi suomaata ja puoliksi hiekkaisen harjun rinnettä. Harju kuuluu osana Kolmannetta Salpausselkää ja lampi saa suurimman osan vedestään pohjavetenä, sillä alue on pohjavesivarannoiltaan hyvä. Lampi on rakentamaton ja sen vierestä kulkee yhdystie 2824.


title: Kapsantiini

text: Kapsantiini on karotenoideihin kuuluva kiteinen punainen rasvaliukoinen elintarvikeväri. Sen kemiallinen kaava on CHO ja moolimassa 584,871 g/mol, sulamispiste 177–178 °C, kiehumispiste 728,6 °C, suhteellinen tiheys 1,012 g/cm (vesi = 1,0 g/cm), leimahduspiste 407,2 °C ja CAS-numero 465-42-9. Elintarvikkeiden lisäaineena kapsantiinin E-koodi on E 160c. Kapsantiini liukenee ainakin asetoniin, kloroformiin, metanoliin, etanoliin, eettereihin ja bentseeniin. Kapsantiinin rakenne sisältää molekyylin osan, joka absorboi energiaa (kromofori) suuremmalla kuin 290 nm aallonpituudella.


title: Kapsantiini

text: Kapsantiinia saadaan uuttamalla Capsicum annuum paprikasta. Kapsantiinia voidaan käyttää elintarvikkeissa mm. juomiin, jälkiruokiin, jäätelöön, hilloihin, makeisiin, kahvileipiin, hedelmänmakuisiin aamiaismuroihin, sinappiin, keittoihin ja kastikkeisiin. Kapsantiinilla ei ole enimmäismäärärajoituksia.


title: Kapsantiini

text: Punaisessa chilissä kasvin värin aiheuttavat pääasiallisesti kapsantiini ja kapsorubiini (CHO).


title: Artur Befus

text: Artur Sergejevitš Befus (, s. 20. syyskuuta 1989, Nerehta, Kostroman alue) on Latvian ja Venäjän kansalaisuuden omaava jääpalloilija, pelipaikaltaan hyökkääjä. Hän edustaa Votkinskn Znamya-Udmurtiaa. Venäjän pääsarjassa hävi pelasi muutamia otteluita Dynamo Kazanin reiveissä.


title: Artur Befus

text: Befusin kasvattajaseura on Start, Nerehta, missä hän pelasi kolmen kauden ajan vuosina 2008–2011 ennen siirtymistään HK Borovitšiiin. Siellä hän pelasi seuran toiminnan päättymiseen eli kevääseen 2011 asti. Kaudella 2009–2010 HK Borovitši pelasi Venäjänä pääsarjaa, ja Befus pelasi silloin 12 pääsarjaottelua. Syksyllä 2011 hän siirtyi Votkinskin Znamya-Udmurtian riveihin.


title: Artur Befus

text: Befus sai Venäjän ja Latvian kaksoiskansalaisuuden, mikä mahdollisti hänen esiintymisensä Latvian maajoukkueessa jääpallon kevään 2015 MM-kisoissa. Hänen nuorempi veljensä Janis Befus on myös jääpalloilija, ja on edustanut Venäjän maajoukkuetta ja saavuttanut Venäjän riveissä maailmanmestaruuksia.


title: Äänekosken kirkko

text: Äänekosken kirkko on Äänekoskella sijaitseva arkkitehti Erkki Kantosen suunnittelema vuonna 1973 valmistunut kirkko. Se rakennettiin 1907 valmistuneen ja 1968 tulipalossa tuhoutuneen aiemman kirkon tilalle. Kirkon valmistumisvuonna Äänekosken kauppala muutettiin kaupungiksi.


title: Äänekosken kirkko

text: Kirkon rakennusmateriaaleina on käytetty tiiltä, lasia ja puuta. Kirkkorakennus on suorakaiteen muotoinen, ulkokatteena oleva tasakatto on taitettu molemmilla pitkillä sivuilla erikorkuisiksi pulpettikatoiksi, joiden pystypinnat ovat lähes kokonaan ikkunoita. Sisäverhous on puuta ja tiiltä, sisäkatteena on puinen tasakatto. Runkohuoneeseen liittyvät kerhotilat ja sakasti. Erillinen yläosastaan avoin kellotorni on valettu betonista, kellot ovat vuodelta 1902. Kirkon pinta-ala on 500 neliötä, ja istumapaikkoja siellä on 540 hengelle. 22-äänikertaiset urut on valmistanut Hans Heinrich 1974. Alttari-ikkunan edessä on risti.


title: Äänekosken kirkko

text: Kirkossa on vanhaa esineistöä kirkonkellojen lisäksi entisen kirkon saarnatuoli. Sivuseinän lasimaalaukset on tehnyt taiteilija Urho Lehtinen, ja niiden aiheina ovat Uuden testamentin kertomukset "Kristus siunaa viisi leipää ja kaksi kalaa" ja "Kristus avaa sokean silmät".


title: Onkilammi (Tammela)

text: Onkilammi on Kanta-Hämeessä Tammelassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Onkilammi (Tammela)

text: Järven pinta-ala on 4,3 hehtaaria ja sen pituus on 400 metriä ja leveys 250 metriä. Siihen ei laske ojia, mutta se saa vetensä sadannasta, suovedestä ja harjualueen pohjavedestä. Järven luusua sijaitsee järven länsirannalla, josta saa alkuunsa yli 2,5 kilometriä pitkä Vääräoja.


title: Onkilammi (Tammela)

text: Järven rantaviiva on 1,1 kilometriä pitkä ja sen ranta on pääosin hiekkapohjaista kangasmaastoa. Järven pohjoisrannat ovat soistuneita ja etelärantoja reunustaa Kolmannen Salpausselän hiekkaiset reunamuostostumat. Kaakkoiskulman suo sivuaa soraharjun reunaa, josta virtaa järveen pohjavettä. Rannoille on rakennettu muutamia loma-asuntoja, joille johtaa tiet yhdystieltä 2824.


title: Onkilammi (Tammela)

text: Alue kuuluu Pernummen hiekkamuodostuman alueeseen. Onkilampeen ja Väärätojaan purkautuu Kolmanteen Salpausselän harjujaksoon kuuluvasta Karjuharjusta ja sen ympäristöstä paljon pohjavettä. Sen pumppaamisesta talousvedeksi harkitaan vakavasti.


title: Onkilammi (Tammela)

text: Vuoden 1884 Senaatin kartastossa järven nimenä luki "Onkilampi".


title: Jari Lyytimäki

text: Jari Lyytimäki (s. 1972 Karkku) on suomalainen tietokirjailija ja tutkija. Hän toimii erikoistutkijana Suomen ympäristökeskuksessa ja on myös ympäristönsuojelutieteen dosentti Helsingin yliopistossa. Lyytimäki asuu Riihimäellä. Hänen entinen sukunimensä on Välimäki. Lyytimäki on tutkinut muun muassa ilmastonmuutosta ja vesistöjen rehevöitymistä koskevaa uutisointia, kestävän kehityksen indikaattoreita ja ympäristötiedon hyödyntämistä päätöksenteossa. Helmikuussa 2015 hänelle myönnettiin yhdessä Janne Rinteen kanssa Koneen Säätiön Vuoden Tiedekynä 2015 palkinto valosaastetta käsittelevästä tietokirjasta "Valon varjopuolet". Toukokuussa 2018 ilmestynyt Lyytimäen kirjoittama "Huumori ympäristönsuojelussa" käsittelee laaja-alaisesti komiikan ja ympäristökysymysten suhdetta.


title: Pääjärvi (Loppi)

text: Pääjärvi on Kanta-Hämeessä Lopella, Tammelassa ja Hämeenlinnassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen ja se on Pääjärven laskujoki.


title: Pääjärvi (Loppi)

text: Järven pinta-ala on 119 hehtaaria ja sen pituus on 4,9 kilometriä ja leveys 1,5 kilometriä. Järviallas jakantuu kolmeen pääalueeseen. Läntisin osa erottuu muusta järvestä Kynnyharjun ylittäessä järven. Vesi vaihtuu altaiden välillä vain harjussa olevan uoman kautta. Järven keskiosaa ja itäosaa erottaa Kiilinsaari niminen niemi, jonka eteläinen salmi yhdistää altaat toisiinsa.


title: Pääjärvi (Loppi)

text: Siihen laskee lukuisat suo-ojat, joista yksi tuo Pikkulammin vedet. Sen lisäksi Haukilamminoja tuo Haukilammin vettä, Jokiniitunoja tuo Myllyjärven, Myllylammin, Pitkäjärven ja Hirvilammin vedet, Rietaoja taas Rietjärven, Honkalanlammin ja Nyypakanlammin vedet. Järven luusua sijaitsee järven lounaisrannalla, josta saa alkuunsa 13 kilometriä pitkä Ilmetynjoki, jonka ensimmäinen 2,6 kilometriä pitkä osuus laskee Vähä-Ilmettyyn.


title: Pääjärvi (Loppi)

text: Järvessä on 17 isompaa saarta, joilla on nimenä esimerkiksi Kanasaari, Riitakari ja Pukkisaari. Kiilinsaari on nimestään huolimatta 800 metriä pitkä niemi. Näiden lisäksi on vielä 13 luotoa. Kynnysharjun aukossa on ainoa saari, jolle on rakennettu silta. Poikamonlahdella on alle 20 metriä leveä lahdensuu, joten se muodostaa lähes suljetun järvenosan. Myös Pääjärven kylän puoleisella lahdella on sen suu vain 50 metriä leveä.


title: Pääjärvi (Loppi)

text: Järven rantaviiva on 18 kilometriä pitkä ja sen ranta on pääosin moreenipohjaista metsämaastoa, jota halkovat harjujaksot. Järven rannat ovat joissakin paikoin soistuneita. Rannoille on rakennettu loma-asuntoja, joille johtaa tiet kantatieltä 54.


title: Pääjärvi (Loppi)

text: Pääjärvi on matala ja runsashumuksinen järvi, jonka ravinnetasot ovat koholla. Korkeat fosforin ja typen arvot tekevät Pääjärvestä rehevöityneen järven. Tämä aiheuttaa syvänteessä ja alusvedessä toistuvaa hapettomuutta. Järven tila ei ole muuttunut viime vuosina.


title: Pääjärvi (Loppi)

text: Järven kalalajeja ovat kahden koekalastuksen perusteella ahven, kiiski, kuha, hauki, made, särki, lahna ja suutari. Viimeisimmän koekalastuksen mukaan kuha, ahven ja lahna dominoivat biomassana ja särki, ahven ja lahna yksilömäränä.


title: Pääjärvi (Loppi)

text: Jääkauden loppuvaiheessa mannerjäätikön reuna päättyi näillä seuduilla suoraan Itämereen, joka oli suolaisessa Yoldiameren vaiheessa. Ilmaston lämpenevä trendi kuitenkin keskeytyi kylmyyskauteen, jonka seurauksena reunan sulaminen hidastui ja liukuva mannerjäätikön reuna työntyi talvisin uudestaan eteenpäin. Tämä tapahtui noin 11 400−11 300 vuotta sitten. Kesien sulaminen ja talvien työntyminen olivat sata vuotta tasapainossa keskenään ja aiheuttivat reunan edestakaisen liikkeen Tammelan seuduilla. Eräs geologisesti kiinnostava paikka on juuri Pääjärven alue, koska täällä mannerjää putosi Tammelan ylängöltä alemmaksi ja höyläsi maastoon painauman, johon Pääjärvi myöhemmin syntyi. Samalla kaikki jäätikön kuljettama maa-aines kasaantui järven kaakkoispuolelle muodostaen yhden jakson pitkästä Kolmannesta Salpausselästä. Järven nykyranta päättyy kaakoisrannastaan juuri yhteen tällaiseen päätemoreeniin. Kun mannerjäätikön reuna ilmaston uudelleen lämmettyä vetäytyi taas luoteeseen, jäi ympäristöään syvempään painaumaan makeaa vettä ja tämä muodosti paikalle suuren järven, josta Pääjärven pinta-ala on enää murto-osa. Järvi purkautui Yoldiamereen Tervalammin ja Viiverinsuon kautta.


title: Pääjärvi (Loppi)

text: Pääjärven alanne toimi jäätikköjokien kulkuväylänä. Tästä on muistoina esimerkiksi Kynnysharju ja Kynnysniemellä olevat kolme tytärharjua, jotka kuljettivat suurella vedenvirtauksella sulamisvettä, hiekkaa ja kiveä Kynnysniemen taakse oleville sandureille. Harjuissa on monia suppia ja osa pikkulammista saattavatkin olla suppajärviä. Myös Kiilinsaaren niemi syntyi tänä aikana. Niemen kapeikossa oli pitkän jäätunnelin suuaukko, joka syötti mereen kiviainesta. Jäätunnelin sanduuridelta eli jäätikköjoen suisto muodostaa Kiilinsaaren ja osan järven pohjasta.


title: Pääjärvi (Loppi)

text: Myöhemmin kutustuvan järven laskujoken luusuan paikka vaihtui länteen ja muodosti lyhyen Ilmetynjoen alun.


title: Pääjärvi (Loppi)

text: Vuoden 1855−56 Kalmbergin kartastossa järvellä yhtyvät kolme kuntarajaa kulkivat eri lailla kuin nykyään. Tammelan raja kulki järven yli Jokiniitynjoen suun itäpuolelle, jossa se yhtyi kahteen muuhun rajalinjaan. Kaakosta tullut raja ylitti Kiilinsaaren sen pituussuunnassa. Vuoden 1884 Senaatin kartastossa rajoja oli jo muutettu. Lopen raja oli siirretty kulkemaan Kiilinsaaren länsipuolen salmessa ja Tammelan raja yhtyi siihen niemen kapeikon edustalla järvessä.


title: Pääjärvi (Loppi)

text: Järven kaakkoisrantoja ja Kynnysniemeä risteilee kaksi lyhyttä kävelyreittiä. Niiden varrella on pari nuotiopaikkaa ja laavu.


title: Uku Masing

text: Hugo (Uku) Masing (ääntämys: [ma:siŋk]; 11. elokuuta 1909 – 25. huhtikuuta 1985) oli virolainen runoilija ja Vanhan testamentin eksegeetti. Hän oli Arbujad-ryhmän yksilöllisin edustaja. Kokoelma "Neemed vihmade lahte" (1935) sisältää rikasta sanastoa ja hienoa kuvastoa käyttävää runoa. Niiden pohjana on muiden kulttuurien maailmankuva. Kokoelma "Džunglilaulud" ilmestyi Ruotsissa, ja siinä ovat keskeisiä luopumisen ja kuoleman ajatukset.


title: Maksims Blems

text: Maksims Blems (, s. 2. heinäkuuta 1976 Omsk, Neuvostoliitto) on venäläis-latvialainen jääpalloilija, pelipaikaltaan keskikenttä. Hän edustaa Venäjän pääsarjan Irkutskin Baikal-Energijaa.


title: Maksims Blems

text: Blemsin kasvattajaseura on Omskin Junost, jossa hän pelasi neljän kauden ajan vuosina 1996–2000 ennen siirtymistään SKA-Sverdlovskiin, jossa hän pelasi kolme seuraavaa kautta. Sen jälkeen hän pelasi kauden Bratskin Metallurgissa ennen siirtymistään Irkutskin Baikal-Energijaan syksyllä 2004.


title: Maksims Blems

text: Blems sai Venäjän ja Latvian kaksoiskansalaisuuden, mikä mahdollisti hänen esiintymisensä Latvian maajoukkueessa jääpallon kevään 2014 MM-kisoissa ensimmäisen kerran.


title: Maksims Blems

text: Seurajoukkueissa


title: Maksims Matveevs

text: Maksims Matveevs (, s. 7. huhtikuuta 1987 Ust-Ilimsk, Neuvostoliitto) on venäläis-latvialainen jääpalloilija, pelipaikaltaan keskikenttä. Hän edustaa Venäjän pääsarjan Irkutskin Baikal-Energijaa.


title: Maksims Matveevs

text: Matveevsin kasvattajaseura on Ust-Ilimskin Lesohimik, jossa hän pelasi kuuden kauden ajan vuosina 2004–2010 ennen siirtymistään Arsenjevin Vostokiin, jossa hän pelasi yhden kauden. Sen jälkeen hän on pelannut Habarovskin pääsarjalaisessa SKA-Neftjanikissa.


title: Maksims Matveevs

text: Matveevs sai Venäjän ja Latvian kaksoiskansalaisuuden, mikä mahdollisti hänen esiintymisensä Latvian maajoukkueessa jääpallon kevään 2015 MM-kisoissa ensimmäisen kerran.


title: Aakenusjoki

text: Aakenusjoki on Kittilän kunnan länsiosassa vapaana virtaava joki. Se on Ounasjoen sivujoki ja saa alkunsa Aakenustunturilta. Joki yhtyy Ounasjokeen Kittilän kirkonkylän kohdalla.


title: Aakenusjoki

text: Aakenusjoen pituus on noin 34 kilometriä. Aakenusjoki on hyvä kanoottiretkeilykohde. Joessa on runsaasti koskia, joista osa saattaa olla varsin haastavia tulvan aikana. Kuivana aikana koskissa on vähän vettä ja hankala melottava kanootilla. Joen varrella Linkupalossa on muinainen tulivuori, jonka vuoksi joen kivet ovat terävämpiä kuin alueen muissa joissa.


title: Aakenusjoki

text: Joen kalastoon kuuluvat harjus, taimen, siika, hauki ja ahven. Alueen kalastusoikeuden omistaa pääosin Metsähallitus. Nuotiopaikkoja on pitkin joenvartta. Majoitus- ja ravintolapalveluja on Ylläksen ja Kittilän alueella hyvin saatavilla.


title: Pelastusristeilijä

text: Pelastusristeilijä on ihmisten etsintään ja pelastamiseen käytettävä alustyyppi. Nimitys on ollut käytössä esimerkiksi Suomen Meripelastusseuralla ja sen sisarjärjestöillä Ruotsissa, Norjassa ja Saksassa. Pelastusristeilijä on yleensä kooltaan ja varustuksiltaan sellainen, että se pystyy toimimaan merellä itsenäisesti pitkähkön ajan. Tämä edellyttää käytännössä aluksella olevia lepo- ja ruokailutiloja miehistölle. Miehistön koon on myös oltava riittävän suuri, jotta työ aluksella voidaan jakaa vuoroihin eli vahteihin osan miehistöstä työskennellessä ja osan levätessä.


title: Thomas Gurney

text: Thomas Gurney (1705–1770) oli englantilainen pikakirjoittaja ja pikakirjoitusjärjestelmän kehittäjä.


title: Thomas Gurney

text: Thomas Gurney syntyi Woburn-nimisessä kylässä Bedfordshiressä 7. maaliskuuta 1705. Hänestä toivottiin maanviljelijää, mutta hän oli kiinnostuneempi kirjoista ja mekaniikasta. Hän opiskeli kellosepäksi ja toimi opettajana. Ostettuaan William Masonin laatiman pikakirjoituksen oppikirjan Gurney opetteli pikakirjoitustaidon niin hyvin, että pystyi 16-vuotiaana kirjoittamaan saarnoja ylös.


title: Thomas Gurney

text: Vuonna 1737 Gurney muutti Lontooseen, ja pääsi pikakirjoittajaksi keskusrikostuomioistuimeen. Pikakirjoittajan toimen ohella hän toimi kelloseppänä ja pikakirjoituksen opettajana. Gurney kuoli 22. kesäkuuta 1770.


title: Thomas Gurney

text: Gurney julkaisi pikakirjoitusjärjestelmänsä vuonna 1750 nimellä "Brachygraphy". Se oli kirjainmerkeiltään lähes identtinen Masonin järjestelmän kanssa, mutta erityisesti lyhenteiden osalta järjestelmää sovitettiin paremmin parlamenttien sanastoon sopivaksi. Gurneyn poika Joseph Gurney ja pojanpoika William Brodie Gurney toimivat myös pikakirjoittajina ja toimittivat Brachygraphy-oppikirjan myöhempiä painoksia. Gurneyn järjestelmä säilyi Britannian parlamentissa käytössä 1900-luvulle saakka.


title: Ossi Barck (alus)

text: Pelastusristeilijä Ossi Barck oli Porvoon Sköldvikissä asemapaikkaansa pitänyt Suomen Meripelastusseuran organisaatiossa toiminut vapaaehtoista meripelastusta harjoittanut alus. Alus oli Neste Oy:n ja sen toimintaa jatkaneiden yhtiöiden omistama ja vapaaehtoisten meripelastajien miehittämä. Alus rakennettiin Saksan Bardenflethissa Schiffs- und Bootswerft Fr. Schweersin telakalla vuonna 1982. "Ossi Barck" oli yksi kahdeksan aluksen sarjasta, jonka muut risteilijät olivat ja osittain ovat edelleen Saksan meripelastuksen käytössä. Samaa suunnittelua hyödynnettiin myös yhdessä saksalaisessa kalastuksenvalvonta-aluksessa sekä marokkolaisissa vähän pienemmissä pelastusristeilijöissä.


title: Ossi Barck (alus)

text: Nimi alukselle valittiin yhtiön ensimmäisen lippukapteenin mukaan.


title: Ossi Barck (alus)

text: Pelastusristeilijä "Ossi Barck" teki vuoteen 2007 kestäneenä palvelusaikanaan yli 200 ihmisten ja alusten pelastus- ja avustustehtävää, joissa avun sai yhteensä vähintään 500 henkilöä. Toimintaan liittyi myös esimerkiksi valistus-, esittely- ja edustustoimintaa, joiden puitteissa alus vieraili koti- ja ulkomaan satamissa. Kaukaisin matka oli Britannian meripelastajien RNLI:n ja Alankomaiden meripelastajien KNRM:n 175-vuotisjuhlallisuuksiin osallistumisen yhteydessä Englannin kanaalin rannikolla sijaitsevaan Pooleen ja Hollannin Ijmuideniin. Ossi Barck oli myös vuosikymmeniin ensimmäinen Laatokalla vieraillut oman kokoluokkansa suomalainen alus, kun se vene-eskaderin saattotehtävissä kävi Valamossa ja Sortavalassa.


title: David Hasselhoff Show

text: David Hasselhoff Show on Sub-kanavalla huhti–kesäkuussa 2015 esitetty suomalainen keskusteluohjelma, jota juontaa yhdysvaltalainen näyttelijä-laulaja David Hasselhoff. Ohjelmassa esiintyivät myös suomalaiset näyttelijät Kari Ketonen ja Ville Tiihonen. Hasselhoff perehtyi ohjelmassa suomalaiseen kulttuuriin. Haastattelut ohjelmassa tehtiin englanniksi.


title: David Hasselhoff Show

text: Ohjelmassa soitti Ritari Ässä Band -niminen studiobändi, joka muun muassa säesti Hasselhoffia hänen esittäessä omia laulujaan.


title: David Hasselhoff Show

text: Ruotsalaiseen ohjelmaformaattiin perustuva ohjelma kuvattiin tammikuussa 2015. Ruotsissa paikallista versiota esitettiin nimellä "Hasselhoff – en svensk talkshow".


title: Shaoxing

text: Shaoxing on prefektuuritason kaupunki Zhejiangin maakunnassa Kiinassa. Shaoxing sijaitsee noin 50 kilometriä kaakkoon Hangzhoun kaupungista. Kaupungissa ovat asuneet muun muassa vallankumousfilosofi ja kirjailija Lu Xun sekä taiteilija Xu Wei. Shaoxing tunnetaan keltaisesta riisiviinistään.


title: Jeralean Talley

text: Jeralean Talley (23. toukokuuta 1899 – 17. kesäkuuta 2015) oli yhdysvaltalainen nainen ja maailman vanhin elossa ollut henkilö. Hänestä tuli maailman vanhin elävä Gertrude Weaverin kuoltua 6. huhtikuuta 2015.


title: Jeralean Talley

text: Talleyn kuoltua maailman vanhimmaksi eläväksi tuli Susannah Mushatt Jones.


title: Finsjölandet

text: Finsjölandet on saari Kemiönsaaren kunnassa. Se sijaitsee pääsaaren eteläpuolella Västanfjärdenin merenlahden edustalla. Se oli Västanfjärdin suurin saari. 568 hehtaarin kokoisella Finsjölandetilla asuu vakituisesti yksi ihminen. Vapaa-ajan asuntoja on 71.


title: Live at Pori Jazz Festival

text: Live at Pori Jazz Festival on Pori Big Bandin livealbumi, joka äänitettiin Pori Jazz -festivaaleilla heinäkuussa 1976. Konserttipaikkana toimi Kirjurinluodossa sijaitseva Lokki-lava. Albumi julkaistiin samana syksynä Porin Päivän yhteydessä.


title: Pu’er (tee)

text: Pu’er-tee, "pu-erh"-tee tai Pu Erh () on teelaatu, joka on kotoisin teepensaan syntyseudulta, Lounais-Kiinan Yunnanin maakunnan länsi- ja eteläosista. Tunnetuimpiin tuotantoalueisiin luetaan Xishuangbannan ja Pu’erin prefektuurien vuoristoalueet, mutta myös Yunnanin Dehong, Lincang ja Wenshan kuuluvat pu’erin päätuotantoalueisiin.


title: Pu’er (tee)

text: Perinteinen pu’er-tee muistuttaa vanhaa, jo tang-dynastian (618–907) aikana muistiin kirjattua kiinalaista teeperinnettä. Tuolloin pu’erteejuomaa voitiin lisätä keittoon mausteeksi. Seudun teetä myytiin muualle Kiinaan ja kauemmas, kuten Mongoliaan ja Tiibetiin. Koska teen kysyntä oli suurta ja teetä kuljetettiin hevosten selässä, paikalliset teentuottajat keksivät helpottaa kuljetusta puristamalla teen erikokoisiksi kakuiksi. Song-dynastian aikana Pu’erin kaupunki oli tärkeä teekaupan keskus ja kaikkia seudulla myytyjä teelaatuja saatettiin kutsua pu’eriksi. Vuonna 2003 annetuilla määrittelyillä ja vuoden 2008 standardilla rajattiin pu’er tarkoittamaan vain Yunnanin maakunnan nimettyjen tuotantoalueiden suurilehtisistä teepensaista valmistettuja fermetoituja vihreän teen tuotteita.


title: Pu’er (tee)

text: Pu’er on hapettamatonta teetä. Valmistuksen alkuvaiheen tuloksena syntyy "maocha"ksi kutsuttua irtoteetä. Aluksi kerätyt teelehdet nuudutetaan (levitetään muutamaksi tunniksi alustalle, jossa teelehdet lämpevät ulkona auringonpaisteessa tai sisällä lämmittimen avulla), sitten kuumennetaan parin-kolmen minuutin ajan pannuissa ja rullataan joko käsin tai rullauskoneella. Joskus teenlehdet kuumennetaan ja rullataan toistamiseenkin. Tämän jälkeen teetä kuivataan auringonpaisteessa, lämpötila- ja kosteussäädellyssä kasvihuoneessa tai lämmittimillä varustetulla liukuhihnalla. Maochan valmistuksen viimeisenä vaiheena on käsinlajittelu, jossa muut kuin teenlehdet poistetaan.


title: Pu’er (tee)

text: Valmistusprosessin jatko riippuu siitä minkälaisesta pu’erista on kyse. Perinteistä "sheng pu’er"ia (suom. raaka pu’er; 生 = shēng) varten teelehdet lajitellaan koon mukaan, höyrytetään ja tiivistetään kakuiksi, kuivataan höyrytystä edeltävään painoonsa ja pakataan.


title: Pu’er (tee)

text: Sheng pu’er ikäännytetään (jälkifermetointi), jopa vuosia tai vuosikymmeniäkin. Tänä aikana luontaiset bakteerit ja homeet fermentoivat teelehtiä. Sheng pu’eria on tavallista jälkifermetoida 10–50 vuotta; vasta 30 vuotta vanhaa raakapu’eria pidetään täysin kypsyneenä, vuosikertapu’erina. Joskus teelehtiä ei edes puristeta kakuiksi, vaan ikäännyttäminen tehdään irtoteelle. Hyvälaatuinen pu’er-teekakku saattaa kestää satakin vuotta ja vuosikertapu’er voi olla ikäännyttyään pienen auton hintainen.


title: Pu’er (tee)

text: Uudempaa tuotantotapaa edustaa 1970-luvulla kehitetty "sh(o)u pu’er" (suom. kypsennetty pu’er; 熟 = shú). Tätä valmistettaessa lajitellut teelehdet levitetään laakeisiin kasoihin, kostutetaan ja kasa peitetään päältä kankaalla. Teelehdet jätetään 45–65 vuorokaudeksi korkeaan lämpötilaan ja kosteuteen fermetoitumaan; teelehtiä käännellään kypsymisen aikana useasti. Prosessin jälkeen teelehdet lajitellaan ja vajaasti fermetoituneet lehdet poistetaan. Teelehdistä tehdään kakkuja höyryssä puristamalla ja kakut kuivataan. Kakkujen on hyvä seistä ainakin kolme kuukautta fermetointiprosessin vakiintuessa, ennen kuin niistä haudutetaan teejuomaa. Periaatteessa kypsytetty pu’er on tehty käytettäväksi ilman jatkoikäännytystä. Niiden maku ei tyypillisesti juuri parane pitempään säilytettäessä.


title: Pu’er (tee)

text: Raaka-aineena käytetyt teelehdet vaikuttavat paljon pu’er-kakun aromikkuuteen. Perinteiseen, jälkikypsytettävään raakapu’eriin saatetaan käyttää hyvin vanhojen teepensaiden ("Camellia sinesis var. assamica"n paikallinen kanta) ja joidenkin villien lähilajien, kuten "Camellia taliensis"- teepuun lehtiä. Kypsytetyn pu’erin raaka-aineena käytetään sen sijaan yleensä teeviljelmien teepensaiden lehtiä.


title: Pu’er (tee)

text:
Pu'er kakkusten koko vaihtelee muutamasta grammasta jopa viiteen kiloon. Tavallisin pu’erkakun kauppakoko on 357 g. Muotonsa perusteella pu’er-teekakkuja voidaan kutsua eri nimillä:
Eri tarpeisiin tai juhliin voidaan puristaa omia muotojaan, kuten buddhan, sian tai vastaavien hahmojen muotoon tehdyt teekakut.


title: Pu’er (tee)

text: Kiinalaiset kutsuvat luokituksessaan pu’er-teetä mustaksi teeksi (erotukseksi meillä tavallisesta hapetetusta punaisesta teestä) ja pitävät sitä vihreää teetä terveellisempänä. Myös muiden maakuntien kuin Yunnanin, eli Guangdongin, Anhuin tai Guangxin maakuntien tai Pohjois-Vietnamin perinteisillä pu’er-tekniikoilla tuotettuja teekakkuja voidaan kutsua kiinalaisittain tummaksi teeksi tai jälkifermetoiduksi teeksi, vaikkei niitä saisi enää kutsua pu’eriksi.


title: Pu’er (tee)

text: Pu’er-teen hauduttamiseksi kakuista irroitetaan esimerkiksi teekakkuihin sopivalla piikillä haluttu teemäärää. Alle 10-vuotiaasta raakapu’eria voi annostella esimerkiksi noin teelusikallisen 2,5 desilitran vesimäärää kohden, muita pu’ereita kaksinkertaisesti. Samoja teelehtiä voidaan käyttää useisiin, esimerkiksi 4–7 haudutukseen. Teetä tulee huuhdella noin viisi sekuntia ennen ensimmäistä haudutusta. Alle 10-vuotiasta raakapu’eria voi hauduttaa 3–5 minuuttia ja kypsytettyä pu’eria tai yli 10 vuotiasta raakapueria 4–6 minuuttia. Jos teelehdet ovat hyvin rikkonaisia, haudutusaikaa on syytä lyhentää. Irtopu’erille sopii noin 3 minuutin haudutusaika. Haudutukseen käytetään 90–95 °C:ta vettä. Teen kokeiluun sopii gong fu -teeseremonian mukainen lyhyiden haudutusten ja teen maistelun (aluksi 20–60 s haudutus, sitten pitenee 1–3 minuuttiin) tai Ming-dynastian aikana kehitetty gaiwan-maistelu. Jälkimmäisessä haudutusaika on aluksi lyhyt, mutta pitenee haudutuskerrasta seuraavaan. Valmiina juomana pu’er-tee on tummanpunaista; teen kypsyydestä ja haudutuskerrasta toiseen teejuoman tummuus voi vaihdella paljonkin. Makua on luonnehdittu pehmeäksi, vahvaksi, multaiseksi ja juoman tuoksua "navettaiseksi".


title: Nivajoki–Alajalve-tie

text: Nivajoki–Alajalve-tie ("Alakönkääntie") on Alakönkään koskipaikan kiertämiseksi syntyneestä vähäisestä kulkujäljestä vähitellen muodostunut tie Utsjoella, seututie 970:n ja Tenon välissä. Tien pituus on 4,8 kilometriä. Se on museotie ja sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Nivajoki–Alajalve-tie

text: Pohjois-Lapissa joet olivat tärkeitä kulkuväyliä, mutta Alakönkäästä ei päässyt läpi veneellä, joten koski kierrettiin rantaa pitkin. Veneenvetotiestä muodostui vähitellen tientapainen, joka vuonna 1928 luokiteltiin maantieksi ja liitettiin Suomen tieverkkoon, vaikka se oli muusta tieverkosta täysin irrallinen Tenon rannasta alkava ja sinne päättyvä tienpätkä. Nuorgamintie eli nykyinen seututie 970 valmistui 1967, jolloin Alakönkään maantie lakkautettiin ja siitä tuli yksityistie. Tie otettiin museokohteeksi vuonna 1983, mutta poistettiin luettelosta 1990-luvulla muun muassa maanomistuksen muutoksien takia ja koska tie oli yksityistie.